qundao/data-zh-poetry huggingface dataset:
浪淘沙慢·久不接云姜信，用柳耆卿韵
作者：顾太清
朝代：清

又盼到、冬深不见，故人消息。况当雪后，几枝寒梅，绿萼如滴。对暗香疏影思佳客。细思量、两地相思，怕梦里、行踪无准，各自都成悲戚。无极。九回柔肠，十分幽怨，几度写付宫阕，鸿雁空延伫，虽暂成小别，也劳心力。回首当初，在众香国里花同惜。恁无端、寒来暑往，天天使人疏隔。知何时、共剪西窗烛，万千言与语，叨叨向说。却还愁，说不尽、从前相忆。
海棠春·海棠
作者：顾太清
朝代：清

扶头怯怯娇如滴，照银烛、千金一刻。叶补翠云裘，花缀胭脂色。华清浴罢疑无力，更生受、东君护惜。亭北牡丹花，试问谁倾国。
海棠春·自题画海棠，用秦少游韵
作者：顾太清
朝代：清

借来数朵花枝巧。更不许、蝶蜂知觉。放下水晶帘，相伴炉烟袅。何劳窗外流莺报。且看取、风光占早。留得四时春，岂在花多少。
清平乐·二月十日，金夫人惠芸苔菜，予不食此味廿六年矣。遂以短词记之
作者：顾太清
朝代：清

春风春雨。酝酿春如许。三十六陂芳草路。尚记昔年游处。漠漠翠羽金英。菜花开近清明。好是江南二月，者般滋味香清。
清明雪后侍太夫人夫人游西山诸寺
作者：顾太清
朝代：清

三月山花尚未发，一春忽忽过清明。云移列岫山无数，雪满丛林树有声。怪石自成蹲虎势，老松谁与卧龙名。晚晴碧涧添新水，归路回看暮霭平。
渔家傲·题双溪垂钓图
作者：顾太清
朝代：清

垂柳西风吹不起，一竿闲钓双溪水。濠上高怀差可拟。烟光里，必有金鳞鲤。智者从来无彼此，溪山住处皆堪止。打点琴书游故里。随缘耳，神仙眷属谁如子。
游仙
作者：顾太清
朝代：清

层台起虚馆，桂柱兰为堂。微风从东来，吹动罗衣裳。翻阶木芍药，薜荔当门墙。挥杯发清兴，弦歌诵诗草。繁星映户牖，明月照两厢。为乐及良时，光景孰云长。缥缈十二楼，上有仙人居。左据青玉案，右拥鸿宝书。琼瑶制危冠，芙蓉曳轻裾。欢笑粲玉齿，从容下丹除。俯察碧流水，清波戏朱鱼。仰观青天云，舒卷任太虚。巫山高巍巍，江水碧深杳。中有阳台人，清容舒窈窕。翠袖倚朱阑，颜色常美好。我欲往从之，不见三青鸟。层岩下斜日，云雾生重阴。昏烟迷修渚，飞鸟投荒林。清宵伫凉月，开窗弄鸣琴。悠悠世中事，泠泠弦上音。
游仙·其一
作者：顾太清
朝代：清

层台起虚馆，桂柱兰为堂。微风从东来，吹动罗衣裳。翻阶木芍药，薜荔当门墙。挥杯发清兴，弦歌诵诗草。繁星映户牖，明月照两厢。为乐及良时，光景孰云长。
游仙·其三
作者：顾太清
朝代：清

巫山高巍巍，江水碧深杳。中有阳台人，清容舒窈窕。翠袖倚朱阑，颜色常美好。我欲往从之，不见三青鸟。
游仙·其二
作者：顾太清
朝代：清

缥缈十二楼，上有仙人居。左据青玉案，右拥鸿宝书。琼瑶制危冠，芙蓉曳轻裾。欢笑粲玉齿，从容下丹除。俯察碧流水，清波戏朱鱼。仰观青天云，舒卷任太虚。
游仙·其四
作者：顾太清
朝代：清

层岩下斜日，云雾生重阴。昏烟迷修渚，飞鸟投荒林。清宵伫凉月，开窗弄鸣琴。悠悠世中事，泠泠弦上音。
游南谷天台寺
作者：顾太清
朝代：清

三月三日天台寺，日午灵风入法堂。一段残碑哀社稷，满山春草牧牛羊。庭前柏子参真谛，洞口桃花发妙香。笑指他年从葬处，白云堆里是吾乡。
游孔水用吴郡卢襄石刻诗韵
作者：顾太清
朝代：清

溪去山楼凡七里，平坦不烦折屐齿。下有泉源上石堂，万佛妙相参差倚。青苔互古不见日，森森浓绿疑无始。龙泉古壁何年失，虎尾春冰岂可履。夕阴水鸟上渔梁，倒映山容碧滩陊。人生行乐须及时，花外光阴去如矢。开元残碑嵌绝壁，幸得庐襄刻诗纪。出山一路又看山，二水合流成漫水。马耳东风拂面香，鸳鸯属玉惊人起。归涂借问今何时，梨花桃花才结子。渺渺春波万古閒，悠悠天地长如此。偕隐何辞挽鹿车，云水遨游胜朝市。
游潜真洞晚归度梅儿岭口占
作者：顾太清
朝代：清

夕阳西下乱山围，缥缈遥村暮霭霏。游兴最嫌秋日短，马头明月照人归。
满庭芳·和蔡伸《友古词》
作者：顾太清
朝代：清

白玉栏干，绿杨庭院，果然几净窗明。珠帘高卷，花雨散红英。下上双飞燕子，东风里、巧转轻迎。连环冷、红珠斗帐，春睡惜娉婷。梦中多少路。山长水远，渺渺魂惊。怕情深易感，又惹离情。总有青鸾消息，书不尽、枉自丁宁。终难遇，霓旌翠盖，空许愿三生。
满庭芳·次筠邻主人咏牡丹原韵
作者：顾太清
朝代：清

剪到秾香，清和天气，映空雾雨轻匀。这般态度，谁敢斗鲜新。国色天香富贵，瑶池种、迥出凡尘。雕阑护，姚黄魏紫，深浅总宜人。更谁相问讯，绡窗掩日，苔径留春。飐帘旌风软，花影清真。不管杨花榆荚，肃端庄、一段精神。凝妆处，玉壶亲贮，词客醉芳茵。
满庭芳·次筠邻主人咏絮原韵
作者：顾太清
朝代：清

倦绣停针，摊书小卧，流莺恰恰殷勤。东风帘幕，春老饯花魂。最是韶光难系，渺茫茫、来去无痕。无端底，风前弱絮，也会自纷纷。颠狂飞不定，恼人情绪，暗度朝昏。惹秋千红索，风月柴门。零乱沾茵落溷，无凭准、勾起愁根。天涯路，千团晴雪，飘舞过邻园。
满庭芳·瘗鬟铭
作者：顾太清
朝代：清

璧月常亏，彩云易散，惜哉况我痴情。天乎何意，尤物太精灵。犹记憨憨样子，尚依稀、耳畔金铃。妆台侧，衔脂弄粉，难忘小芳名。罡风。吹短劫，优昙才见，一霎飘零。费主人老泪，啼雨难晴。怕向垂杨楼下，伤心处、芳草青青。栏干角，一抔黄土，记取瘗鬟铭。
满庭芳·雨中过含芳园，谒筠邻主人
作者：顾太清
朝代：清

步入名圃，豁然开眼，茂林修竹怡人。一湖春水，烟树渺芳津。恰值丝丝疏雨，板桥外、山势嶙峋。通幽径，回廊曲折，环带草如茵。锦堂人住处，帘风砚水，几案无尘。更多少琴书，绕座相亲。咳唾成珠成玉，为善乐、恬淡精神。汪洋论，顺时知命，德也本乎仁。
满江红
作者：顾太清
朝代：清

冒雪冲寒，崎岖路、马蹄奔走。望不尽、远山冠玉，六花飞凑。碧瓦遥瞻心似剖，殡宫展拜浇杯酒。哭慈亲、血泪染麻衣，斑斑透。故人意，休辜负。乡间味，甘消受。费松柴一灶，余粮半斗。好客岂拘贫与富，充饥莫论精和陋。饭王孙、粗粝菜根香，逢漂母。
满江红·九日屏山、湘佩招游悯忠寺
作者：顾太清
朝代：清

时节重阳，喜良友、相邀消遣。向古寺、驱车访菊，黄花不见。败叶凋伤零落舞，残碑剥蚀摩挲看。葬忠魂、千古此高台，凭人赞。如来法，慈悲愿。刹那顷，韶光换。忆旧游重到，临风自叹。回首竟成今昔感，宽心且作嬉游忭。约明年、此会共登临，知谁健。
满江红·人日观音院饯云姜南归
作者：顾太清
朝代：清

归去来兮，怕君去、少留君坐。说不尽、离愁彼此，泪随声堕。野店长途当自爱，脂车秣马须亲课。报平安、两字寄书频，君休惰。新年事，匆匆过。冰初解，东风大。隔江关千里，相思无那。今日分襟何日见，观音不管人些个。听一声、珍重去难留，伤心我。
满江红·第二体。和张元干《芦川词》
作者：顾太清
朝代：清

绿惨红愁，东风里、杜鹃声恶。春去也、小楼人寂，雨声偏作。弱柳难将春思系，泪珠长向花前落。问天涯、归梦几时来。随风泊。春寒重，罗衣薄。音书断，情无著。对残灯顾影，共谁斟酌。昨夜雨睛知骤暖，等闲负了三春约。卷珠帘、一望碧天长，山如削。
滴滴金·四月廿九，谢志邸莲舫主人见惠鲜枇杷
作者：顾太清
朝代：清

初晴快雨垂帘坐。忽朱邸、颁珍果。案头细细自开封，是枇杷些个。清芬滋味黄金颗。慢奇擎、莫教破。不尝此味已多年，谢主人怜我。
潜真洞
作者：顾太清
朝代：清

传有真人乘鹤去，空馀老杏手亲栽。至今深洞悬钟乳，终古阴崖长碧苔。大道无为且游戏，谷神不死或归来。秋风落日仙坛静，涧草岩花到处开。
点绛唇·题朱葆瑜女史锄月种梅图
作者：顾太清
朝代：清

月满风清，晴香乍试花心净。荷锄幽径，疏密安排定。花压栏干，翠袖和香凭。天如镜。横斜掩映。有个人相称。
烛影摇红·听梨园太监陈进朝弹琴
作者：顾太清
朝代：清

雪意沈沈，北风冷触庭前竹。白头阿监抱琴来，未语眉先蹙。弹遍瑶池旧曲，韵泠泠、水流云瀑。人间天上，四十年来，伤心惨目。尚记当初，梨园无数名花簇。笙歌缥缈碧云间，享尽神仙福。叹息而今老仆。受君恩、沾些微禄。不堪回首，暮景萧条，穷途哀哭。
燕山亭·清明后一日，用曝书亭《清明日饮杏花下》韵
作者：顾太清
朝代：清

已过清明，社燕初来，风信几番吹透。红了杏花，白了梨花，绿遍池塘杨柳。恰恰娇莺，听帘外、新簧圆溜。依旧。到乍试春衣，海棠时候。不是旧时人面，奈多病多愁，花能知否。鬓丝禅榻，寂寞闲窗，堪笑有花无酒。意懒心慵，偏遇者、困人长昼。回首。春渐老、花飞渡口。
燕归梁·自题画杏
作者：顾太清
朝代：清

得意东风快马蹄。细草沙堤。几枝丰艳照清溪。垂杨外，小桥西。写来还恐神难似，肥和瘦。要相宜。碧纱窗下倩君题。聊记取、旧游时。
爱月夜眠迟·本意
作者：顾太清
朝代：清

树影朦胧，望小蟾乍涌，人立桐阴。草根虫语，沾衣露下，双双睡稳胎禽。芭蕉掩却红灯，天街夜色深沈。又谁家、一声声，不住敲动寒砧。当此月满风微，把冰丝再鼓，谱入瑶琴。井栏杆外，闪闪不定，萤火几点难寻。清辉暗转花稍，良宵一刻千金。想嫦娥、也如我，爱月不顾更深。
玉交枝·上元屏山生日，过堪喜斋，滇生大司马属咏白牡丹
作者：顾太清
朝代：清

天上人间，月明灯夕，蓦遇蕊宫仙子。帘卷东风春满座，众里谁能相比。霓裳金带，半拖烟雾朦胧，瑶池初下应如是。生怕夜寒料峭，微风斜倚。天然素质端方，不须假借，淡妆翻称容止。且留住、仙裾缟袂，莫轻举、乘鸾飞起。恰宜在、深深院里。锦堂香暖尚书第。素富贵长春，对花共醉红灯底。
玉楼春·廿四，仍同云姜、纫兰、素安、金夫人、徐夫人过枣花寺看牡丹，因前日风雨、花已零落殆尽。
作者：顾太清
朝代：清

扶头雾雨催春尽。十日旧游花尚嫩。东风一夜损芳菲，满地落红深几寸。风前弱絮吹成阵。栏外绿阴经雨润。回头一笑嘱花王，来岁花开仍过问。
玉烛新·咏白海棠，用周清真韵。社中课题
作者：顾太清
朝代：清

初晴新雨后。乍洗褪胭脂，缟衣妆就。东风倦倚，憨憨态、不管敲残更漏。嫩寒天气，正睡稳、乌衣时候。深夜静、银烛高烧，微香暗侵襟袖。盈盈一点芳心，占多少春光，问卿知否。红妆莫斗。谁得似、净骨天然清瘦。神娟韵秀。雅称个、花仙为首。还要倩、流水高山，花前慢奏。
玉烛新·白海棠
作者：顾太清
朝代：清

初晴新雨后。乍洗褪胭脂，缟衣妆就。东风倦倚，憨憨态、不管敲残更漏。嫩寒天气，正睡稳、乌衣时候。深夜静、银烛高烧，微香暗侵襟袖。
盈盈一点芳心，占多少春光，问卿知否？红妆莫斗。谁得似、净骨天然清瘦。神娟韵秀。雅称个、花仙为首。还要倩、流水高山，花前慢奏。
玉连环影·元日解九连环
作者：顾太清
朝代：清

连络，个个环相约。解得开时，本自无缠缚。系连环，解连环，一笑人间万事理皆然。
玉连环影·灯下看蜡梅
作者：顾太清
朝代：清

琐琐，三五黄金颗。为爱花香，自起移灯坐：影珊珊，舞仙坛，蜡瓣檀心，小样道家冠。
玲珑四犯·自制凤凰衣萤灯
作者：顾太清
朝代：清
体裁：词

腐草为萤，爱几处辉辉，花底池畔。拍手儿童，争扑素罗纨扇。偏又巧入疏帘，暗度过、镜奁书案。点画屏、高下飞遍。比似柳花轻便。练囊不为吟诗剪。慢兜来、冷光成片。一丸挂向纱帷里，留待更深看。最好梦乍回时，明灭影、残灯分焰。听小窗微雨，更不避，风吹乱。
珍珠帘·本意
作者：顾太清
朝代：清

濛濛未许斜阳透。荡参差、一片縠纹微绉。闲煞小银钩，度困人长昼。看尽落花飞尽絮，任几处、莺声轻溜。依旧。此好景良辰，也能消瘦。多少苦雨酸风，障游蜂不入，晴丝难逗。云晴曲房深，听辘轳银甃。隔住红灯花外影，清露下、香浓金兽。偏又。到月照流黄，夜凉时候。
琐窗寒·题冬闺刺绣图
作者：顾太清
朝代：清

弱线初添，琐窗渐暖，闭门同绣。明金压线，刺出一痕春透。慧心儿、花样细翻，各人施展纤纤手。意迟迟、几度停针，生怕作来肥瘦。低首。双眉暗斗。正无语思量，阿谁轻逗。香肩慢扣，指点绿平红绉。踏春郊、芳草落花，缓步不染星星垢。舞回风、小立秋千，试问谁能够。
琵琶仙·题琵琶妓陈三宝小像
作者：顾太清
朝代：清

豆蔻稍头，恁年纪、值得量珠高价。休夸燕子轻盈，腰肢更矫奼。春院静、琵琶一曲，也应算、调高和寡。一镜湖光，十眉山色，花底游冶。恍疑是、苏小当年，又疑是、秋娘未曾嫁。脂粉底干赤白，被旁人偷写。争不似、月明湓浦，抱檀槽、感动司马。好称珠勒金鞍，许谁迎迓。
瑶华·代许滇生六兄题海棠庵填词图
作者：顾太清
朝代：清

闲庭日暮。绛雪霏香，绕海棠无数。苔痕草色，自有个、人在花深深处。故烧高烛，照春睡、乌阑亲谱。衍波笺、斟酌宫商，付与双鬟低度。红牙缓拍新声，正料峭微寒，花影当户。搓酥滴粉，还又怕、帘外柳梢莺妒。春阴乍满，却不是、听风听雨。擅风流、小样迦陵，一缕茶烟轻护。
瑶台聚八仙·祝芸台相国八十寿
作者：顾太清
朝代：清

霞帜云标。瑶池诏、丹筹衔出重霄。寿添百禄，遥见鹤舞飘飖。彩服斑衣呈寿斝，芝田术圃献灵苗。颂歌谣。纪功述德，名重三朝。娱老。放怀山水，拥商彝夏鼎，紫绶金貂。选楼别墅，清凉远避尘嚣。东风又传春信，到嫩柳、新波廿四桥。韶光好，任老人行乐，扶杖逍遥。
画屏秋色·屏山邀看菊
作者：顾太清
朝代：清

窗外天光暝。素壁前、添出几重花影。移座对花，故烧高烛，花叶光莹。染襟袖香清，短屏低护似更称。带暗霜、枝上凝。看嫩碧娇黄，淡红浓紫，最是细玲珑处，浅深相映。枝梗。斜斜整整。斗艳妆、粉黛交逞。者般风景。依依良夜，漏传酒醒。愧座客新诗未成，空负红烛冷。壁上稿、重再省。欲写出丰神，年来心绪不定。且把秋容慢咏。
百字令·题李升金璧二十四化长卷
作者：顾太清
朝代：清

晚来恃好，映斜阳、二十四峰交错。依约红墙林外寺，楼阁参差飞舞。渔笛吹残，雁行初起，野艇冲烟渡。澄波如练，落霞远趁孤骛。楚楚。返照晴岚，涂金刷翠，极目山无数。浓抹淡妆秋万里，冷到江头枫树。江水长流，碧山无恙，阅尽狂今古。锦奴名字，千年片纸留住。
相思引·云林妹见赠雁足书灯，以小令申谢
作者：顾太清
朝代：清
体裁：词

雁字分飞思不禁。听风听雨梦难寻。露华庭院，灯影照清心。赠我不须长夜饮，感君聊赋短檠吟。荧荧一点，应惜寸光阴。
相思引·题百福老人蓝笔画兰
作者：顾太清
朝代：清
体裁：词

同心芳草淡青钩。艳过春花冷过秋。翰林学士，画意本清幽。神品倩人题好句，生绡尚有暗香留。老人名字，千古足风流。
看花回·题湘佩妹梅林觅句小照
作者：顾太清
朝代：清

忽见横枝近水开。香逐风来。惜花人在花深处，倚绿筠、几度徘徊。前身明月是，应伴寒梅。冰作精神玉作胎。天付奇才。怕教风信催春老，捻花枝、妙句新裁。暗香疏影里，立尽苍苔。
碧芙蓉·雨后由三官殿同云林、纫兰过尺五庄看荷花作
作者：顾太清
朝代：清

一带小红桥，同倚画栏，池面荷靓。飐飐芦梢，立蜻蜓不定。新雨过、琼珠万点，荡流霞、妙莲香冷。听垂杨岸，几树鸣蝉，催起游人兴。虚亭萦曲沼，望不尽、绿叶千柄。隔水盈盈，似美人临镜。雪冰藕、凉生罗袂，泛清樽、风吹酒醒。断云残照，渐花外、天光向瞑。
祝英台近·柘龙潭，用吴梦窗韵
作者：顾太清
朝代：清

古松阴，幽涧底，流水漱山股。红叶寒烟，飞鸟自来去。苍茫草界羊踪，霜封樵径，石头滑、舆夫相语。酌清俎。穿林瑟瑟风吹，阴崖望堆素。缥缈峰头，指点过来路。平临佛刹巍峨，钟声初起，梵音散、诸天花雨。
秋波媚·夜坐
作者：顾太清
朝代：清

自笑当年费苦吟。陈迹梦难寻。几卷诗篇，几张画稿，几许光阴。唾壶击碎频搔首，磨灭旧胸襟。而今赢得，千丝眼泪，一个愁心。
自先夫子薨逝后意不为诗冬窗检点遗稿卷中诗多唱和触目感怀结习难忘遂赋数字非敢有所怨聊记予生之不幸也兼示钊初两儿
作者：顾太清
朝代：清

昏昏天欲雪，围炉坐南荣。开卷读遗编，痛极不成声。况此衰病身，泪多眼不明。仙人自登仙，飘然归玉京。有儿性痴顽，有女年尚婴。斗粟与尺布，有所不能行。陋巷数椽屋，何异空谷情。呜呜儿女啼，哀哀摇心旌。几欲殉泉下，此身不敢轻。贱妾岂自惜，为君教儿成。
自题道装像
作者：顾太清
朝代：清

双峰丫髻道家装，回首云山去路长。莫道神仙颜可驻，麻姑两鬓已成霜。
至日
作者：顾太清
朝代：清

衰颜暗向鬓丝催，地渐南游暖渐来。春意待看河畔草，天心已复地中雷。晴窗彩线盘金缕，碧海灵风破玉梅。忽忽浮生三十四，百年行乐几倾杯。
舞春风·咏花幡，并序
作者：顾太清
朝代：清

剪帛裁成五色幡。枝头高挂舞翩翩。才过谷雨看花日，恰好东风结果天。嫩蕊更须人护惜，柔条为怕鸟衔残。倚阑细玩生生理，可喜矫儿善保全。
苍梧谣
作者：顾太清
朝代：清

听，黄鹤楼中三两声。仙人去，天地有余青。
苍梧谣·正月三日自题墨牡丹扇
作者：顾太清
朝代：清

侬。淡扫花枝待好风。瑶台种，不作可怜红。
茶瓶儿·病中谢闺友赠茶
作者：顾太清
朝代：清

病里闲愁如织。落花残、小庭人寂。倦梳慵裹浑无力。恰寄到、雨前新叶。慰消渴情何极。泛清芬、者般颜色。绿尘飞盏，碧香生颊。风定处、竹垆烟直。
莺啼序·雨中送春，用吴梦窗韵
作者：顾太清
朝代：清

三春又轻过了，叹韶华似水。画阑外、几树飞花，可怜剩有残蕊。便是果成时已过，飘零艳色随风坠。听娇莺声细。凄凄似有愁思。天也无情，迅如过羽，宿雕梁燕子。尚能记、当日双栖，故巢收拾又至。暗窥人、新愁旧恨，泻珠泪、偷弹纤指。怕匆匆，花与春归，又生凉意。陈踪旧迹，闷闷愁愁，尽酿成梦寐。吹柳絮、绿绵不定，淡霭微雨，扫尽残红，落花如泪。岂因病酒，愁宽梦窄，谁能怜取新来瘦，试春衣、顿觉身憔悴。娇香易减，翩翩蛱蝶探芳，往来海棠阴里。阶前绿满，琐琐游蜂，也惜红慕翠。怅昔日花间游憩。览胜登临，拾蕊拈花，不堪题起。萍飘浪泊，难追欢事。东风门巷春已去，恋余香，空向阑干倚。如今检点新词，为饯花魂，泪盈素纸。
菩萨蛮
作者：顾太清
朝代：清

海棠倦倚东风重。梨花共结同心梦。阶下自徘徊。苔侵金缕鞋。春光深几许。共坐花前语。风动柳毵毵。花酣酒亦酣。
菩萨蛮·东观音洞
作者：顾太清
朝代：清

斜肠乍转夕阴结。观音古洞寒泉冽。黄叶拥禅关。山僧终日闲。石桥通曲径。树杪栖乌定。修竹暗森森。悠然净客心。
菩萨蛮·拟古春闺次韵
作者：顾太清
朝代：清

小楼日倚阑干遍。恼人最是风前燕。望远豁双眸。垂杨满陌头。遣愁无处着。翠被和愁卧。香篆霭重帘。春寒梦里添。
菩萨蛮·次湘佩鹊
作者：顾太清
朝代：清

春阴乍合云偏散。幽窗更觉愁人倦。辜负看花天。黄尘杂柳烟。三分春正好。弱絮黏芳草。难熨小眉痕。相怜镜里人。
菩萨蛮·登石景山天空寺望浑河
作者：顾太清
朝代：清

浑河东岸孤峰起。崔巍绝顶浮图峙。陡辟四天门。天空只树园。登高同策马。陟彼寻兰若。竞渡俯长桥。霜华晓未消。
菩萨蛮·端午日咏盆中菊
作者：顾太清
朝代：清

薰风殿阁樱桃节。碧纱窗下沈擅爇。小扇引微凉。悠悠夏日长。野人知趣甚。不作炎凉问。老圃好栽培。菊花五月开。
菩萨蛮·端午日咏盆中菊
作者：顾太清
朝代：清

薰风殿阁樱桃节，碧纱窗下沈檀爇。小扇引微凉，悠悠夏日长。
野人知趣甚，不向炎凉问。老圃好栽培，菊花五月开。
菩萨蛮·端午日咏盆中菊
作者：顾太清
朝代：清
体裁：词

薰风殿阁樱桃节，碧纱窗下沉檀爇。小扇引微凉，悠悠夏日长。
野人知趣甚，不向炎凉问。老圃好栽培，菊花五月开。
菩萨蛮·西峰寺
作者：顾太清
朝代：清

罗喉岭下苍烟织。乱云深谷披荆棘。红叶被山阿。寒林废塔多。寺门残照里。古洞余荒址。殿角秀长春。花开日日新。
菩萨蛮·西观音洞
作者：顾太清
朝代：清

朝阳初上岩头树。清晨步入蚕丛路。云隐小红墙。钟声发上方。高碑书故事。苔藓侵碑字。大士坐莲台。莲花何处开。
蓦山溪·慈溪看捕鱼作
作者：顾太清
朝代：清

垂杨枝外，一片桃花水。临水野人家，好生涯、叉鱼活计。疏篱草舍，三五自成村，称鱼市，儿童戏，也效叉鱼技。飞花万点，乱卷东风起。晒网趁斜阳，射金波、落霞影里。言斤论两，鱼价细评量，同妇子，谋生耳，此外无余事。
虞美人·雨中答湘佩
作者：顾太清
朝代：清

秋来比似春时瘦。空度如年昼。喓喓虫语报西风。早又银床一叶、落梧桐。经旬霪雨难寻胜。积水连花径。苔痕草色映罗襟。时有竹梢相触、似鸣琴。
蝶恋花·黄葵
作者：顾太清
朝代：清

小院钩帘人睡醒。曲角栏干，移过重重影。似水天光云叶净。微凉略觉风儿劲。不卷轻罗花态胜。慢卷轻罗，一片斜阳冷。浅淡衣裳妆束靓。比肩惟许芙蓉并。
蟾宫曲·立春
作者：顾太清
朝代：清
体裁：词

畅晴和、好是今朝。律转青阳，冶叶昌条。暖入屠苏，宜春剪字，彩胜云翘。碧琉璃、房拢日高。绣帘儿、东风细飘。腊雪全消。春到人间，柳宠花矫。
被花恼·题王石谷画友梅轩图
作者：顾太清
朝代：清
体裁：词

疏枝老干自斜横，开满冷花冰蕊。竹里柴门对流水。夜深人静，梦回酒醒，半隐乌皮几。明月下，小窗前，乱飞琼雪寒烟里。
潇洒足平生，不作劳劳羁宦子。梅花结伴，修竹苍松，乐事无过此。任三春桃李斗芳菲，怕风动、娇红尽吹起。画图上，一片清香生素纸。
被花恼·题王石谷画友梅轩图
作者：顾太清
朝代：清

疏枝老干自斜横，开满冷花冰蕊。竹里柴门对流水。夜深人静，梦回酒醒，半隐鸟皮几。明月下，小窗前，乱飞琼雪寒烟里。潇洒足平生，不作劳劳羁宦子。梅花结伴，修竹苍松，乐事无过此。任三春桃李斗芳菲，怕风动、娇红尽吹起。画图上，一片清香生素纸。
西子妆·三月十三，邀余季瑛、吴孟芬、钱伯芳、陈素安诸姊妹小集红雨轩看海棠，用吴梦窗韵。
作者：顾太清
朝代：清

风信几番，半春过了，绛雪吹成香雾。待看草色入帘青，敞疏窗、小轩花坞。东风慢舞。更分付、留春且住。愿年年，到花开时候，良朋如许。休轻误。有限韶华，不许匆匆去。蓬门花径为君开，隔春阴、海棠盈树。拈题索句。莫辜负、阳春同赋。最关心、万点禁风薯雨。
西江月·光绪二年午日，梦游夕阳寺
作者：顾太清
朝代：清

寻得夕阳小寺，梅花初放厓阿。一湾流水绕陂陀。细路斜通略约。好梦留连怕醒，偏教时刻无多。登山临水乐如何。好梦焉能长作。
西江月·秋日游鲇鱼关，晚过栖云道院，四十年风景变迁，得不有感
作者：顾太清
朝代：清

鹦鹅湾头秋水，鲇鱼关外西风。崇山峻岭几多重。归路斜阳相送。宛转长城如带，崎岖樵径斜通。栖云道院扣仙宫。四十年来一梦。
诉衷情·春日
作者：顾太清
朝代：清

忙中己过早春时。病因强支持。东风簸弄花事，细柳袅烟丝。深院宇，日迟迟。绣帘垂。杏花消息，乍暖微寨，燕子先知。
诉衷情令·咏墙东海棠
作者：顾太清
朝代：清

欲开犹敛意融融。丰韵特娇慵。担荷春光多少，生怕动微风。扶绛萼，倚芳丛。粉墙东。好花易落，者些态度，谁适为容。
貂裘换酒·题扇头“鸡声茅店月，人迹板桥霜”画意
作者：顾太清
朝代：清

飒飒西风冷。挂林稍、微茫淡月，碧空澄净。己被鸡声催人起，落落溪桥幽径。舞黄叶、随风不定。店舍无烟关山远，渐轮蹄、惊动栖乌醒。襟袖裂，晓塞劲。新霜路滑鞭敲镫。板桥头、萧萧寒溜，明星尚烱。指点前村依稀见，野火孤灯相映。望不尽、鱼天耿耿。一片朝霞烘远树，涌红暾、宿草霜华净。云断处，误山影。
贺圣朝·秧歌
作者：顾太清
朝代：清

满街锣鼓喧清昼。任狂歌狂走。乔装艳服太妖淫，尽京都游手。插秧种稻，何曾能够，古遗风不守。可怜浪费好时光，负良田千亩。
贺新凉·代人题竹深荷净图
作者：顾太清
朝代：清

荷净竹深处。爱修篁、虚心直节，红莲解舞。应是碧天新雨霁，消尽人间烦暑。一阵阵、微风香度。人与花兮同洁净，薄绡衣、不许纤尘污。坐磐石，对芳渚。风流文彩堪称许。画图中、修眉隆准，精神楚楚。福慧双修谁得似，况又宽容仁恕。为善乐、受天之佑。此际身心清凉甚，淡襟怀、潇洒得佳趣。应添入，神仙谱。
贺新凉·夏日余季瑛招饮绿净山房作
作者：顾太清
朝代：清

小宴神仙宅。坐苍茫、回廊曲折，高槐如幄。海上荔支枝头杏，玉斗香斟云液。爱雪藕、冰盘清洁。卜筑山房成大隐，羡主人、潇洒能留客。尽一日，花间酌。地偏心远无尘迹。倒清樽、群贤咸集，骋怀游目。西下夕阳云乍起，一霎电雷交作。风过处、新凉如沐。雨后沿阶芳草色，映冰绡雾縠衣裳碧。归未晚，不须烛。
贺新凉·康介眉夫人嘱题榕阴消夏图
作者：顾太清
朝代：清

深院闲池馆。此神仙、清凉世界，热红尘远。午倦停针消长昼，榕叶婆娑影转。正茉莉、蛮花香散。花底翩翩瑶台侣，羡连枝、玉树人清婉。联好句，写双管。鲛绡衣薄轻罗扇。拥金盘、荔支熟矣，槟榔初荐。一幅新图传陈事，历历红栏碧藓。好随载、镜奁书案。粤峤珠江当年景，寄都门、女伴题诗满。惜末识，画中面。
贺新凉·雨中晓发南谷，用蒋竹山韵
作者：顾太清
朝代：清

几阵鸡鸣了。听潇潇、雨声不住，天光渐晓。料理行装催早发，多是崎岖山道。况秋潦、行人更少。夹路山花如堆锦，载秋光不尽车箱小。丹砂颗，缀酸枣。长空不肯阴云扫。荡烟丝、垂杨处处，凉蝉嘶老。禾黍披离高原上，一夜西风吹倒。涨溪水、孤村环抱。转过云岗回头望，认依稀、高岭横天杪。云又起，四山杳。
踏莎行·冬夜听歌
作者：顾太清
朝代：清

镂月裁云，移宫换羽。歌喉怕惹娇莺妒。浅斟不问夜何其，三星早已当门户。彩袖高扬，柘枝低舞。檀槽慢捻冰弦柱。曲终明月送人归，小庭深院霏寒雾。
踏莎行·恨。次屏山韵
作者：顾太清
朝代：清

黛浅鬟松，欲消无价。者般滋味因谁惹。香销风静月明时，更添一倍新愁也。拍遍栏干，立来花下。怕春归去催花谢。待安排处费安排，旁人错解成闲话。
踏莎行·梦。次屏山韵
作者：顾太清
朝代：清

幻影浮泡，原无凭据。个中变化纷如缕。也生欢喜也生愁，其间似有通神处。念切情真，千头万绪。相逢未准飘然去。轻如蝴蝶腻如云，寒衾不耐天明雨。
踏莎行·老境
作者：顾太清
朝代：清

老境蹉跎，寄情缃素。闲身拌作书丛蠹。年来多病故人疏，生涯赖有山中冤。梦去嫞寻，曲成自愿。睡壶击缺愁难赋。敢将沦谪怨灵修，虚名蚤被文章误。
辊绣球·咏绣球梅
作者：顾太清
朝代：清

花样忒玲珑，攒簇处、纤秾如绣。碧揉云碎，红蒸霞浅，画阑西畔，彩球五色，荡摇清昼。正是绿肥时候，偏越越、粉凝脂溜。可人姿致，况开长久。多情蛱蝶，成团逐队，也来飞凑。
过访少如座中忽值雷电交作雨雹横飞闻朝阳城楼竟为雷火所毁便道往观归来赋此记之时壬寅夏四月二十二日也
作者：顾太清
朝代：清

岁次壬寅夏维首，庚子日斜风似吼。是时亢旱已愆期，触热来访金闺友。新词妙句共相论，消烦更酌尊中酒，俄然墨云挟雨飞，奇峰乱掣金蛇走。一声霹雳震阶庭，匕箸翻盘杯落手。旋经老妪报仓皇，神龙攫物传万口。朝阳城楼势嵯峨，中藏灵宝天公取。我闻此语心咄嗟，辞归不畏泥涂厚。沿途仰视光烛天，浓烟烈焰冲牛斗。聚观拥道如堵墙，云云默默互前后。细思此事何休祥，雷师毋乃职其咎。盍效昆阳助战争，一为吾皇击群丑。
迎春乐·乙未新正四日，看钊儿等采茵蔯
作者：顾太清
朝代：清

东风近日来多少。早又见、蜂儿了。纸鸢几朵浮天杪，点染出、晴如扫。暖处有、星星细草。看群儿、缘阶寻绕。采采茵蔯芣苢，提个篮儿小。
迷神引·题徐廷昆画
作者：顾太清
朝代：清

叠叠银涛翻雪浪。黯黯冷云飞涨。垂藤古木，石壁高无量。望蓬莱，三山远，长风荡。日月双丸小，来复往。天地渺无涯，窈空旷。忽有仙舟，一叶乘波放。看鬓眉纤，霞裾敞。满盘花果，玉瓶贮，蒲桃酿。是广寒宫，霓裳舞，月中样。白兔守筠笼，随竹舫。猿子采蟠桃，亲呈上。
醉东风·碧桃
作者：顾太清
朝代：清

玉妃装卸，天上琼枝亚。立尽东风明月下，露井初开昨夜。结伴阆苑飞仙，上清沦谪尘寰。萼绿华来无定，羽衣不耐春寒。
醉太平
作者：顾太清
朝代：清

风清月清。鸾呜凤呜。谁家绣阁娉婷。借冰丝写情。云声水声。鱼听鹤听。恼人好梦偏惊。是山灵化成。
醉太平·四女仲文索题戏婴图
作者：顾太清
朝代：清

雕阑月明。梅花韵清。竹枝满地纵横。听儿童笑声。风庭露庭。谁家弟兄。人间至乐真情。兆多男戏婴。
醉太平·闻雁
作者：顾太清
朝代：清

长鸣短鸣，何来雁声。翱翔律吕和平，发炎方北征。人情物情，千年不更。云中谁计邮亭，趁东风去程。
醉太平·题蓉桂双白头图
作者：顾太清
朝代：清

金风素秋。露华暗浮。天光夜色幽幽。挂凉蟾一钩。芙蓉太柔。木犀更幽。白头同宿枝头。笑鸳鸯逐流。
醉春风
作者：顾太清
朝代：清

趋造高人馆。不避泥涂烂。多情留客具盘餐，劝。劝。劝。酒泛金杯，菜香犀箸，瓜陈玉盘。雨过闲庭院。风引轻罗扇。主人含笑嘱回头，看。看。看。窗外新栽，榴花一丈，绿阴遮满。
醉春风·自题画梅，用竹叶庵韵
作者：顾太清
朝代：清

暖室香成阵。老干妆红粉。梅花窗外月明时，忖。忖。忖。山意冲寒，湖光压碧，乍传春信。绿点苔衣衬。不许风吹损。梦为蝴蝶到罗浮，问。问。问。疏影横斜，暗香浮动，谁能拘紧。
醉桃源·题墨栀子团扇寄云姜
作者：顾太清
朝代：清

花肥叶大两三枝，香浮白玉卮。轻罗团扇写冰姿，何劳腻粉施。新雨后，好风吹，闲阶月上时。碧天如水影迟迟，清芬晚更宜。
醉红妆·自题海棠摺扇，赠云林
作者：顾太清
朝代：清

薄寒轻暖近清明。试新妆，出华清。宿酲未解尚懵腾。娇无那，画栏凭。碎红滴露染猩猩。烧绛烛，照娉婷。须知画意即诗情，三五朵，一枝横。
醉翁操·题云林湖月沁琴图小照
作者：顾太清
朝代：清

悠然。长天。澄渊。渺湖烟。无边。清辉灿灿兮婵娟。有美人兮飞仙。悄无言。攘袖促鸣弦。照垂杨、素蟾影偏。羡君志在，流水高山。问君此际，心共山闲水闲。云自行而天宽，月自明而露漙。新声和且圆，轻微徐徐弹。法曲散人间。月明风静秋夜寒。
醉花阴·咏蝶
作者：顾太清
朝代：清

淡绿轻红春日暖。落瓣随风卷。蝶阵趁飞花，欲绣翩翩，抽尽春蚕茧。滕王旧稿晴窗展。住住飞飞缓。花底作生涯，心醉群芳，生受东君管。
醉蓬莱·和黄山谷
作者：顾太清
朝代：清

看秋山万叠，晓日曈昽，参差相倚。画栋珠帘，卷高空清丽。老桂香浓，洞箫声远，作瑶池佳会。露缀花梢，风摇鬓影，夜来凉意。此景人间，几曾得见，月拥寒潮，无边云水。满酌天浆，宴鸿都道士。秘诀长生，沧桑变化，对绮筵罗袂。尘世纷纷，残棋一局，谁非谁是。
金缕曲 王子兰公子 寿同 寄词见誉，谱此致谢，用次来韵
作者：顾太清
朝代：清

今古原如此。叹浮生、飞花飘絮，随风已矣。落溷沾茵无定相，最是孤臣孽子。经患难、何曾容易。况是女身兼薄命，愧樗材、枉受虚名被。思量起，空挥涕。古人才调诚难比。借冰丝、孤鸾一操，安排宫徵。先世文章难继绪，不过扶持培置。且免个、鹑衣粟米。教子传家惟以孝，了今生、女嫁男婚耳。承过誉，感无已。
金缕曲·上定郡王筠邻主人
作者：顾太清
朝代：清

人世诚难料。叹英雄、未完夙志，天何草草。母子孤孀无人问，谁许王孙哀告。空搔首、难舒怀抱。可也九泉能念我，掩啼痕、独向风前悼。写不尽，招魂稿。沈忧损性成颠倒。感清天、一声霹雳，阴霾都扫。拯救生民稍援手，泛出慈航仙棹。更无尽、神光普照。虽有覆盆终解释，此生恩、拟向来生报。聊献上，陈情表。
金缕曲·和吴文英《梦窗词》
作者：顾太清
朝代：清

绝顶春风早。见无边、红英绛萼，满枝花好。枝上黄鹏飞过处，认取重来路杳。此寂寂、洞天谁到。十二栏干人倚遍，衬云容山色真容貌。启窗户，对清照。月华乍吐东山小。淡银河、流云几缕，疏星多少。翠被难禁春宵冷，况值游仙梦了。尚残烛、灯花袅袅。不是管弦歌舞地，更何须蜀锦花缠帽。晨雾敛，世间晓。
金缕曲·咏白海棠
作者：顾太清
朝代：清
体裁：词

洞户深深掩。笑世间、浓脂腻粉，那般妆点。认取朦胧明月下，不许东风偷飐。偏触动、词人系念。昨日微阴今日雨，好春光、有限无余欠。肯为我，一时暂。冰绡雾縠谁烘染。爱依依、柔条照水，靓妆清艳。墙角绿阴栏外影，印上芸窗冰簟。隔一片、轻阴黯淡。不是封姨情太薄，是盈盈、树底魂难忏。春欲暮，易生感。
金缕曲·咏白海棠
作者：顾太清
朝代：清

洞户深深掩。笑世间、浓脂腻粉，那般妆点。
认取朦胧明月下，不许东风偷飐。
偏触动、词人系念。
昨日微阴今日雨，好春光有限无馀欠。
肯为我，一时暂。
冰绡雾縠谁烘染？爱依依、柔条照水，靓妆清艳。
墙角绿阴栏外影，印上芸窗冰簟。
隔一片、清阴暗澹。
不是封姨情太薄，是盈盈树底魂难忏。
春欲暮，易生感。
金缕曲·戏述懒
作者：顾太清
朝代：清

晓起临妆懒。觉年来、闲身多病，神思苦短。谁耐宫鬟梳浮渲，管甚胭脂浓淡。更谁问、画眉深浅。辜负描花新样好，度金针、怕引丝丝线。蔷薇露，不须盥。研池积水生苔藓。任窗前、花花叶叶，随风飘卷。开卷难成终卷读，断阕无心重按。又不是、春醪醉晚。瘦比黄花慵似柳，绣罗襦、随意腰围缓。懒之病，最难遣。
金缕曲·红拂
作者：顾太清
朝代：清

世事多奇遇。快人心、天人合发，英雄侠女。阅世竟无如公者，决定终身出处。特特问、君家寓所。逆旅相依堪寄托，好夫妻、端合黄金铸。女萝草，附松树。尸居余气何须惧。问隋家、驱鱼祭獭，为谁辛苦。况是荒荒天下乱，仙李盘根结固。更无奈、杨花自舞。悔不当初从嫁与，岂留连、一妓凭君取。远人也，越公素。
金缕曲·红线
作者：顾太清
朝代：清

技也原非幻。入危邦、床头盗合，身轻如燕。甲帐风生申夜警，悄过兰堂深院。好趁取、灯昏香断。太乙神名书粉额，挂胸前、匕首龙纹灿。奇女子，字红线。功成岂为求人见。慰君忧、感知酬德，免他争战。遁迹云山游世外，酒海花场谁恋。劳主帅、中庭夜饯。野鹤翩然随所适，冷朝阳、特赋菱歌怨。乘雾去，碧天远。
金缕曲·红绡
作者：顾太清
朝代：清

赫赫威权者。锁金闺、名姝十院，花台月榭。何必绯桃延佳士，此是君侯自惹。又何必、乌龙守夜。一面菱花云记取，好良期、三五清辉射。花阴底，月光下。潭潭院宇人皆怕。越重垣、金釭半敛，云鬟初卸。空倚玉箫愁不尽，蓦地人来迎迓。问何术、仙乎神也。磨勒奇谋人不识，莽昆仑、能使红绡嫁。百年偶，本无价。
金缕曲·自题听雪小照
作者：顾太清
朝代：清

兀对残灯读。听窗前、萧萧一片，寒声敲竹。坐到夜深风更紧，壁暗灯花如菽。觉翠袖、衣单生粟。自起钩帘看夜色，厌梅梢、万点临流玉。飞霰急，响高屋。乱云堆絮迷空谷。入苍茫、冰花冷蕊，不分林麓。多少诗情频到耳，花气薰人芬馥。特写入、生绡横幅。岂为平生偏爱雪，为人间、留取真眉目。栏干曲，立幽独。
金缕曲·芸台相国以宋本赵氏《金石录》嘱题
作者：顾太清
朝代：清

日暮来青鸟。启芸囊、纸光如砑，香云缥缈。易安夫妻皆好古，夏鼎商彝细考。聚绝世、人间奇宝。太息兵荒零落散，剩残编、几卷当年稿。前人物，后人保。芸台相国亲搜校。押红泥、重重小印，篇篇玉藻。南渡君臣荒唐甚，谁写乱离怀抱。抱遗憾、讹言颠倒。赖有先生为昭雪，算生年、特记伊人老。千古案，平翻了。
金缕曲·送屏山姊扶柩旋里
作者：顾太清
朝代：清

岂是无情者。遥将归、家山安葬，匆匆车马。此去长途须保重，仔细雨天风夜。况已是、暮年人也。卅载交情如手足，怅离怀、多少伤心话。难把你，车儿把。牵衣执手偏难舍。盼鱼书、总然数字，也须亲写。我本多愁君善病，两地情牵意惹。梦不到、横河宅舍。硬著心肠真个去，此时情、何日方能罢。相思泪，风前洒。
金缕曲·送纫兰妹往大梁
作者：顾太清
朝代：清

三载交情重。竟难留、买舟南去，北风初动。行李萧萧天气冷，落叶黄花相送。正河水、冰澌将冻。满载异书千万卷，有斯冰、小印随妆笼。千里路，全家共。年来送客愁相踵。要相逢、都门汴水，与君同梦。此后平安书屡寄，慰我愁怀种种。洒清泪、离觞互捧。聚散本来无定数，古阳关、不忍当筵弄。金缕曲，为君诵。
金缕曲·题《桃园记传奇》
作者：顾太清
朝代：清

细谱桃园记。洒桃花、斑斑点点，染成红泪。欲借东风吹不去，难寄相思两字。遍十二、栏干空倚。冰雪肌肤琼瑶想，引情丝、蹙损春山翠。仙家事，也如此。凌风待月因谁起。总无非、心心相感，情情不已。只为情深深如海，泛出慈航一苇。渡仙女、仙郎双美。记取盟言桃花下，问三生、石上谁安置。合欢斝，莫辞醉。
金缕曲·题《花帘词》寄吴蘋香女士，用本集中韵
作者：顾太清
朝代：清

何幸闻名早。爱春蚕、缠绵作茧，丝丝萦绕。织就七襄天孙锦，彩线金针都扫。隔千里、系人怀抱。欲见无由缘分浅，况卿乎、与我年将老。莫辜负，好才调。落花流水难猜料。正无妨、冰弦写怨，云笺起草。有美人兮倚修竹，何日轻舟来到。叹空谷、知音偏少。只有莺花堪适兴，对湖光山色舒长啸。愿寄我，近来稿。
金缕曲·题《行有恒堂词集》
作者：顾太清
朝代：清

镂月裁云手。好文章、天衣无缝，神针刺绣。写景言情无不切，一串骊珠穿就。应不数、豪苏腻柳。脱尽人间烟火气，问前身、金粟如来否。餐妙句，淳如酒。神龙变化云出岫。笔生花、篇篇珠玉，锦心绣口。文彩风流谁得似，明月梅花为偶。比修竹、孤高清瘦。岂止新词惊人眼，行有恒、事事存心厚。三复读，味长久。
金缕曲·题俞彩裳女史《慧福楼诗集》
作者：顾太清
朝代：清

福慧双修矣。问芳龄、二八年纪，聪明如此。一卷新诗出示我，美玉精金堪比。真不愧、诗书门第。拈出卷中读史句，岂寻常、弄月吟风耳。簪花格，银钩字。瑶池仙子应如是。爱翩翩、温柔态度，端庄容止。恰有仙郎成伉俪，一对璧人双美。堪称得、扫眉才子。况又人言知孝道，侍孀姑膝下呈欢喜。福与慧，更谁似。
金缕曲·题刘季湘夫人《海棠巢乐府》孙平叔总制室
作者：顾太清
朝代：清

小雅离骚旨。好文章、半生事业，千秋名字。叠雪裁冰词绝妙，不共吹花嚼蕊。早称出、拖金衣紫。天际灵风飘玉叶，海棠巢、万点胭脂醉。三复读，羡无已。一输明月前身是。迥超尘、海镜流球，寒芒万里。羞煞凡间儿女语，锦瑟朱弦清丽。使听者、洋洋盈耳。肃肃雍雍廊庙器，岂寻常、粉黛娇容止。想老笔，更精粹。
金缕曲·题吴淑芳夫人霜柏慈筠图
作者：顾太清
朝代：清

妙手传神似。画图中、雍雍肃肃，端方容止。自是君身有仙骨，福慧双修如此。堪称得、扫眉才子。先世延陵遵古训，守诗书礼乐司中馈。甘淡泊，厌罗绮。虚堂把卷双鬟侍。对芳塘、一泓澄碧，轻阴满地。此际身心清凉甚，兀坐嗒然隐几。数十载、辛勤非易。霜柏慈筠同苦节，感仙人降笔分明示。传佳话，重乡里。
金缕曲·题姚珊珊小像
作者：顾太清
朝代：清

何处春风面，画图中、云鬟◆鬌，羽衣轻软。只有游魂招不得，难写寸心幽怨。丝不尽、春蚕在茧。离合神光空有梦，梦高唐路杳情无限。阳台女，更谁见。珊珊月下来何晚。是耶非、如闻怨曲，凤箫象管。公子凭虚卿薄命，对影徒增浩叹。好事者、新词题满。倩倩真真呼不应，惹相思海上三山远。人间事，本如幻。
金缕曲·题蒲察夫人《闺塾千字文》
作者：顾太清
朝代：清

肃肃金闺彦。古蒲察、巍巍令族，声名久远。彤管一枝承内则。不写春愁秋怨。更不假、花针柳线。千字文章传千古，又何劳、列女纷纷传。风人旨，异堪羡。鸥波故事今重见。几生中、双修福慧，才人淑嫒。绣虎雕龙天付与，好是骊珠一串。能使我、读之不倦。俚句勉题容附翼，忝同宗、何故相知晚。何日欲，会君面。
钗头凤·秋海棠
作者：顾太清
朝代：清

清清露。涓涓注。嫩红细点黄心吐。花如泪。叶如翠。花花叶叶，一般酸味。记。记。记。虫声诉。西风妒。秋来更向谁分付。闲愁积。人不寐。半规残月，凉生绣被。睡。睡。睡。
长相思 已酉正月廿四，雪窗寄湘佩二首，用独木桥体 其一
作者：顾太清
朝代：清
体裁：词

过新年。贺新年。马齿空加又一年。浮生能几年。是今年。是明年。试问君归在那年。愁人日似年。
长相思 已酉正月廿四，雪窗寄湘佩二首，用独木桥体 其二
作者：顾太清
朝代：清
体裁：词

花开时。雁来时。草色遥看是此时。同游记旧时。忆君时。寄君时。写到相思两字时。伤心下笔时。
长相思·为陈素安姊画红梅小幅
作者：顾太清
朝代：清

深胭脂。浅胭脂。细蕊繁英压满枝。清香入梦迟。乍开时。欲谢时。铁干铮铮瘦影欹。东风著意吹。
长相思·咏双獾佩
作者：顾太清
朝代：清

大獾欢，小獾欢，白玉裁成两个獾。常随佩带间。肱相连，股相连，肱股相连心自安。君臣父子全。
长相思·已酉正月廿四，雪窗寄湘佩二首，用独木桥体
作者：顾太清
朝代：清

过新年。贺新年。马齿空加又一年。浮生能几年。是今年。是明年。试问君归在那年。愁人日似年。花开时。雁来时。草色遥看是此时。同游记旧时。忆君时。寄君时。写到相思两字时。伤心下笔时。
阳台路·赋得“手倦抛书午梦长”，效柳耆卿体，并次其韵
作者：顾太清
朝代：清

未天晚。耐困人昼永，诗书抛乱。掩纱厨、隐几南窗，神逐水沉香远。莲漏丁丁，一枕梦游，柳憨花暖。曾经惯。旧路儿、桃源前度人散。怅望碧溪流水，好梦醒、难抬倦眼。细思量处，又惹下、暗愁无限。人何在、风裳水佩，剩有绿阴幽馆。无端鸟语惊回，从何消遗。
雨霖铃·和柳永《乐章集》
作者：顾太清
朝代：清

情深语切。奈关河远，去去难歇。离愁正苦未尽，东方欲曙，雄鸡催发。相送小桥流水，更霜气寒噎。渐天外、西北峰头，晓日明明照空阔。登高望远空伤别。又匆匆、过了黄花节。思量著愁何处，难拘管、断肠风月。满目秋光，只恨重山叠巘谁设。便织尽、锦字回文，空向盘中说。
雪夜渔舟·题励宗万雪渡图
作者：顾太清
朝代：清

朔风紧。催雪满群山，六花成阵。水面凝烟，芦稍戛玉，败叶乱随风陨。溪山妆粉。掩映出、短篱疏影。树鸦惊起，弥漫村舍，板桥难认。冻云飞不尽。望长空一色，水天深隐。唤渡纷纷，披蓑戴笠，银海冷光生晕。去程远近。好趁取、晚来风顺。兰桡桂桨，空明击溯，画图诗境。
雪狮儿·雪窗漫成
作者：顾太清
朝代：清

低帷伏枕，重衾恋卧，疏窗清晓。蜡泪盈盈，小盎菊花香老。鸟惊树杪。问昨夜、寒添多少。起来看、阶前栏外，乱琼纷绕。嘱付双鬟莫扫。爱天然、作就画材诗料。袖手无言，会处翻然成笑。半生潦倒。拚一醉、消除怀抱。凭谁告。托向美人芳草。
霜叶飞·和周邦彦《片玉词》
作者：顾太清
朝代：清

萋萋芳草。疏林外、月华初上林表。断桥流水暮烟昏，正夜凉人悄。有沙际、寒蛩自晓。星星三五流萤小。见白露横空，那更对、孤灯如豆，清影相照。昨夜梦里分明，远随征雁，迢递千里难到。西风吹过几重山，怅故人怀抱。想篱落、黄花开了。尊前谁唱凄凉调。应念我、凝情处，听雨听风，恨添多少。
青山相送迎·藩王杏庄婿以塞上景团扇属题
作者：顾太清
朝代：清

角声悲。雁行归。苜蓿西风战马肥。毡庐傍水支。塞云飞。暮烟炊。野岸平沙细柳垂。秋山积翠微。
静坐偶成
作者：顾太清
朝代：清

一番磨炼一重关，悟到无生心自閒。探得真源何所论，繁枝乱叶尽须删。
风光好·同治甲子元日，戏题多儿图
作者：顾太清
朝代：清

柳绵绵。水涓涓。嬉戏群儿小河湾。舞雩天。谁家特染丹青笔。多男子。吉兆欣逢甲子年。乐无边。
风光好·天宁寺看花望西山积雪
作者：顾太清
朝代：清

好东风。暖融融。花坞山茶照眼红。醉游蜂。绿烟一带前村柳。春如绣。积雪西山万万重。玉芙蓉。
风光好·春日
作者：顾太清
朝代：清

好时光。渐天长。正月游蜂出蜜房。为人忙。探春最是沿河好。烟丝袅。谁把柔条染嫩黄。大文章。
风入松 春灯次夫子韵二首 其一
作者：顾太清
朝代：清
体裁：词

沿河新草绿堪挑。丝柳渐开条。六鳌海上凌风至，献明珠、火树蟠桃。十里朱阑画阁，满天月壁星轺。太平乐事庆清朝。结伴走天桥。钿车游马笙歌队，望青帘、春酒新烧。红烛缘街引路，浮圆到处元宵。
风入松·买菊
作者：顾太清
朝代：清

满城风雨近重阳。昨夜见微霜。含苞细认玲珑叶，问佳名、色色端相。出水芙蓉玉扇，落红万点霓裳。萧条古寺积寒芳。不论价低昂。买归自向疏篱种，伴园蔬、平占秋光。或有白衣送酒，且拼一醉花傍。
风入松·其二
作者：顾太清
朝代：清
体裁：词

华堂春暖设春筵。灯彩月华天。上元南极开芳宴，宴群仙、香袅云盘。彩服庭前儿女，貂裘门下衣冠。春王宝箓注延年。松柏荫常圆。喜君与我生同岁，祝三多、乐胜从前。好景何如今夕，新诗载入芸编。
风入松·春灯次夫子韵二首
作者：顾太清
朝代：清

沿河新草绿堪挑。丝柳渐开条。六鳌海上凌风至，献明珠、火树蟠桃。十里朱阑画阁，满天月壁星轺。太平乐事庆清朝。结伴走天桥。钿车游马笙歌队，望青帘、春酒新烧。红烛缘街引路，浮圆到处元宵。华堂春暖设春筵。灯彩月华天。上元南极开芳宴，宴群仙、香袅云盘。彩服庭前儿女，貂裘门下衣冠。春王宝箓注延年。松柏荫常圆。喜君与我生同岁，祝三多、乐胜从前。好景何如今夕，新诗载入芸编。
风入松·题王叔明听松图
作者：顾太清
朝代：清

乱山深处有人家。细路欹斜。长松万树围茅屋，响寒涛、天际青霞。曲涧平铺略约，飞泉高挂檐牙。幽人肥遁厌烦哗。云水生涯。携筇来有谈经客，露疏窗、萝薜周遮。陋室居之何陋，满堂金玉无加。
风蝶令·春日游草桥，过菜花营看竹
作者：顾太清
朝代：清

春水才平岸，蛙声已满塘。蘋丝分绿映垂杨。几处浣衣村妇、淡梳妆。看竹疏篱外，停车老树旁。李花零落杏花香。一带小桃花底、菜花黄。
飞雪满群山·十五雪后，同诸姊妹天宁寺看唐花，望西山积雪分韵
作者：顾太清
朝代：清

银海摇光，玉山霏素，平临万井烟村。嫩杨枝上，青帘高挂，飞来一缕春痕。妙香生佛字，恍行入、桃源洞门。花光照眼，花香染袖，花底醉游人。禅院里、同登欢喜地，倚明窗西望，笑语欣欣。云笺佳句，朱弦法曲，何殊桃李春园。良辰容易过，且消受、香温酒温。夕阳才没，半城凉月天未昏。
飞雪满群山·梨花
作者：顾太清
朝代：清

积雪魂轻，停云香腻，朦胧酿作微阴。粉墙低覆，东风斜倚，晚来丝雨沉沉。梁间闻细语，睡不稳、乌衣素襟。玉容寂寞，霓裳舞倦，芳事这番深。增妩媚、一枝凝泪眼，爱冰姿绰约，特费清吟。婷婷标格，溶溶院落，春宵一刻千金。夜凉初过雨，栏干外、轻寒不禁。月明人静，淡烟流水无处寻。
高山流水·听琴。社中课题
作者：顾太清
朝代：清

七条弦上写柔情。一丝丝、弹动秋声。风拍小帘栊，花阴恰有人听。芭蕉影、隔住红灯。分明是，流水高山绝调，戛玉敲冰。更幽兰制佩，腕底散芳馨。泠泠。虚空度鸿雁，寒浦外、水净沙平。何处怨苍梧，落叶舞遍风轻。掩朱帷、拍缓弦停。夜深也，还怕纤纤素指，错点明星。默无言、恍若江上数峰青。
高山流水·次夫子清风阁落成韵
作者：顾太清
朝代：清
体裁：词

群山万壑引长风。透林皋、晓日玲珑。楼外绿阴深，凭栏指点偏东。浑河水、一线如虹。清凉极，满谷幽禽啼啸，冷雾溟濛。任海天寥阔，飞跃此身中。
云容。看白衣苍狗，无心者、变化虚空。细草络危岩，岩花秀媚日承红。清风阁，高凌霄汉。列岫如童。待何年归去，谈笑各争雄。
高山流水·次夫子清风阁落成韵
作者：顾太清
朝代：清

群山万壑引长风。透林皋、晓日玲珑。楼外绿阴深，凭栏指点偏东。浑河水、一线如虹。清凉极，满谷幽禽嘹唳，翠霭溟濛。任海天寥阔，飞跃有无中。云容。看白衣苍狗，无心出、变化虚空。细草络危岩，岩花秀妩日承红。清风阁，高淩霄汉。列岫如童。待何年归去，泉石各疏慵。
高山流水·次夫子清风阁落成韵
作者：顾太清
朝代：清

群山万壑引长风，透林皋、晓日玲珑。
楼外绿阴深，凭栏指点偏东。
浑河水、一线如虹。
清凉极，满谷幽禽啼啸，冷雾溟濛。
任海天寥阔，飞跃此身中。
云容。
看白云苍狗，无心者、变化虚空。
细草络危岩，岩花秀媚日承红。
清风阁，高凌霄汉，列岫如童。
待何年归去，谈笑各争雄。
高阳台·前三月廿九红雨轩送春，用有正味斋春尽日韵
作者：顾太清
朝代：清

春到无言，春归似梦，迅如逝水流船。多愁多病，羸躯挨过年年。今年花事虽逢闰，祝封姨、更要相怜。莫将他、堕粉飘香，断送如烟。枝头渐已成青子，怪游蜂浪蝶，逐日常川。何事飞花，偏教先到愁边。伤春自吊埋香冢，葬胭脂、净土长眠。五更头、风风雨雨，老却啼鹃。
鬓云松令·题梦兰夫人画扇
作者：顾太清
朝代：清

乍长天，清昼永。风荡帘钩，午梦人初醒。纤手慢将云鬓整。美目流波，花底新妆靓。对芳菲，心自省。花静人娴，人与花相称。空谷一枝谁解赠。谱入离骚。添个幽兰影。
鹊桥仙
作者：顾太清
朝代：清

琅玕一径，瑶琴三弄，人在清凉极处。萧萧疑雨又疑风，倚怪石、苍苔珠树。云中仙鹤，花间雏凤，万里丹山平步。更邀明月照幽篁，消受这、满身香雾。
鹊桥仙·云林瞩题闰七夕联吟图
作者：顾太清
朝代：清

新秋逢闰，鹊桥重驾，两度人间乞巧。参横月转玉绳低，问乞得、天机多少。闺中女伴，天边佳会，多事纷纷祈祷。总然天上有神仙，怕也共、有情天老。
鹊桥仙·云林瞩题闰七夕联吟图
作者：顾太清
朝代：清
体裁：词

新秋逢闰，鹊桥重驾，两度人间乞巧。栏干斜转玉绳低，问乞得、天机多少？
闺中女伴、天边佳会，多事纷纷祈祷。神仙之说本虚无，便是有、也应年老。
鹊桥仙·初冬云林邀同家霞仙龙爪槐看菊，过陶然亭望西山
作者：顾太清
朝代：清

故人邀我，城南访菊，已过黄花时节。更从何处问秋芳，见一路、霜林残叶。蒹葭阁下，陶然亭外，剩有寒芦如雪。冷烟薄雾淡斜阳，望不见、西山重叠。
鹊桥仙·梦石榴婢
作者：顾太清
朝代：清

一年死别，千年幽恨，尚忆垂髫初会。眼前难忘小腰身，侍儿里、此儿为最。悠悠往事，不堪回首，空堕伤心清泪。夜深时有梦魂来，梦觉后、话多难记。
鹊桥仙·牵牛。社中课题
作者：顾太清
朝代：清

丝丝柔蔓，层层密叶，绿锁柴门小院。朦胧残月挂林稍，早已是、牵牛开满。一天凉露，半篱疏影，缥缈银河斜转。枉将名字列天星，任织女、相思不管。
鹧鸪天·上巳同夫子游丰台
作者：顾太清
朝代：清

南郭同游上巳天。小桥流水碧湾环。海棠婀娜低红袖，杨柳轻盈荡绿烟。花艳艳，柳翩翩。断魂花柳又春残。夕阳影里双飞蝶，相逐东风下菜田。
鹧鸪天·为孟文郡君写冬花小幅并题
作者：顾太清
朝代：清

窗外寒梅报早春，山茶红绽十分新。宓妃小试凌波袜，意态由来画不真。天上果，世间因，花枝常对玉堂人。夜来睡起含章殿，疏影婷婷是化身。
鹧鸪天·九日
作者：顾太清
朝代：清

九日登高眼界宽，菊花才放小金团。毂纹细浪参差水，佛髻青螺大小山。人易老，惜流年。茱萸插帽不成欢。西风那管离情苫，又送征鸿下远滩。
鹧鸪天·傀儡
作者：顾太清
朝代：清

傀儡当场任所为。讹传故事惑痴儿。李唐赵宋皆无考，妙在妖魔变化奇。驾赤豹，从文狸。衣冠楚楚假威仪。下场高挂成何用，刻木牵丝此一时。
鹧鸪天·元日咏荠菜，用去年荠菜韵
作者：顾太清
朝代：清

鲜荠登盘乍吐花。嫩苗争长傲春奢。已知草色迎年绿，略有新黄发柳芽。山之罅，水之涯。风丝日影暖相加。岁朝图上应添写，小白微青最可夸。
鹧鸪天·冬夜听夫子论道，不觉漏三商矣。盆中残梅香发，有悟赋此
作者：顾太清
朝代：清

夜半谈经玉漏迟，生机妙在本无奇。世人莫恋花香好，花到香浓是谢时。蜂酿蜜，茧抽丝。功成安得没人知。华鬉阅尽恒沙劫，雪北香南觅导师。
鹧鸪天·题南楼老人秋水图
作者：顾太清
朝代：清

瑟瑟凉风入小池。红衣落尽翠离披。双螯荐酒重阳近，一鹭冲天夕照迟。白露结，碧云垂。波沈菰米动涟漪。可怜秋色无多日，留得残荷听几时。
黄鹤引·挽白云观主张坤鹤老人
作者：顾太清
朝代：清

寥天宗洞。鹤驾云軿众仙拱。五千文字功夫，玄珠流动。凝神接踵。不比寻常铅汞。七十年，算是游戏人间一梦。从此谢几尘，大药存真种。炼成冰雪肌肤，驯龙调凤。道高德重。宝箓丹书亲奉。一朝归去，御万里、长风相送。
齐天乐·题孚斋王孙乘槎载妓圆
作者：顾太清
朝代：清

聚香国里香风起，灵槎御风而下。天女腰肢，维摩眉宇，闻是王孙自写。欲何为也。有百八牟尼，一函般若。不著纤尘，屏除一切更娴雅。本来心在云水，现官身说法，恁般潇洒。不染峰峦，不增泉石，一片青天光射。翠鬟娇姹。岂谢傅东山，管弦游冶。载个人儿，散天花侍者。
六月朔得谔斋弟书
作者：顾奎光
朝代：清

闻道慈闱健，平安得汝书。别来儿女大，深忆弟兄孤。边徼犹羁宦，家山未定居。今宵归梦好，暂遣旅愁除。窃禄成濡滞，离家有岁年。每听连夜雨，更忆对床眠。任性难谐俗，谋身拙信天。宁知折腰后，种秫尚无田。
六月朔得谔斋弟书·其一
作者：顾奎光
朝代：清

闻道慈闱健，平安得汝书。别来儿女大，深忆弟兄孤。边徼犹羁宦，家山未定居。今宵归梦好，暂遣旅愁除。
六月朔得谔斋弟书·其二
作者：顾奎光
朝代：清

窃禄成濡滞，离家有岁年。每听连夜雨，更忆对床眠。任性难谐俗，谋身拙信天。宁知折腰后，种秫尚无田。
凤滩
作者：顾奎光
朝代：清

楚江多危滩，急涧束岩崿。水流本不竞，有激怒而作。风声增飕飗，雪点飞喷薄。篙工用力齐，勇进竟前却。当时五溪地，神禹遗疏瀹。胡然劳后人，小智事锤凿。吴侬便舟楫，习险无惊愕。须臾即安澜，徙倚拾蘅若。
自山前步入草庵
作者：顾奎光
朝代：清

山外多兰若，无从避俗喧。谁知翠微里，别有桃花源。细石丛峰径，长松隐寺垣。绿阴秋意好，吾欲卧云根。
舟行杂咏
作者：顾奎光
朝代：清

山中多赤杨，江上多丹枫。爱其摇落晚，秋尽犹青葱。岂系雨露偏，正恃坚贞功。处瘠苦外癯，閟塞乃内充。所以延年者，常栖岩壑中。勿言水懦弱，在险能用壮。盘回万重山，不制三尺浪。混混循崖行，约束戒奔放。屈曲必如意，性本无背向。触石石忽怒，爱怒不受障。一过波澜平，柔克贵善让。我行历诸滩，顺逆固殊状。曾读老氏书，观物知所尚。萧萧风气寒，冷冷露华白。清辉升东南，知是故园月。三年隔庭闱，远道消息阙。谁云求斗筲，足以慰明发。乾坤有旦气，得之在清晓。居家恒耽眠，行役起我早。水烟栖汀蘋，霞光散林鸟。寸心适澄然，凝思会尘表。孤帆水驿遥，荒村风景暮。中夜万感集，况乃听风雨。自顾樗散材，本阙经世务。劳劳营斗米，仆仆竞长路。未能立脩名，仍随俗所骛。怀抱向谁倾，古人鉴情愫。
舟行杂咏·其一
作者：顾奎光
朝代：清

山中多赤杨，江上多丹枫。爱其摇落晚，秋尽犹青葱。岂系雨露偏，正恃坚贞功。处瘠苦外癯，閟塞乃内充。所以延年者，常栖岩壑中。
舟行杂咏·其三
作者：顾奎光
朝代：清

萧萧风气寒，冷冷露华白。清辉升东南，知是故园月。三年隔庭闱，远道消息阙。谁云求斗筲，足以慰明发。
舟行杂咏·其二
作者：顾奎光
朝代：清

勿言水懦弱，在险能用壮。盘回万重山，不制三尺浪。混混循崖行，约束戒奔放。屈曲必如意，性本无背向。触石石忽怒，爱怒不受障。一过波澜平，柔克贵善让。我行历诸滩，顺逆固殊状。曾读老氏书，观物知所尚。
舟行杂咏·其五
作者：顾奎光
朝代：清

孤帆水驿遥，荒村风景暮。中夜万感集，况乃听风雨。自顾樗散材，本阙经世务。劳劳营斗米，仆仆竞长路。未能立脩名，仍随俗所骛。怀抱向谁倾，古人鉴情愫。
舟行杂咏·其四
作者：顾奎光
朝代：清

乾坤有旦气，得之在清晓。居家恒耽眠，行役起我早。水烟栖汀蘋，霞光散林鸟。寸心适澄然，凝思会尘表。
衙署联
作者：顾奎光
朝代：清
体裁：联

名场似弈无同局；吏道如诗有别裁。
雨中泊朱红溪
作者：顾奎光
朝代：清

白雨冒千山，清泉散万壑。云岚互冥濛，雷电辄间作。祫衣生微寒，蓬窗坐萧邈。书卷陈古今，抗心良有托。物役谁能辞，尘缨由自缚。绕林姑恶鸣，侧岸藤花落。
毛安芳挽歌
作者：顾姒
朝代：清

忆昔当春时，寿君惭不文。未几闻君丧，奄忽如流云。流云过眼空悲怨，大火西流时倏变。玉楼金屋网蟏蛸，西风叶落空深院。凄凉宝瑟掩馀音，惨淡菱花冷钗钿。尚忆当年对镜人，镜中鸾死悲娇面。织锦诗成那得闻，墨池寒浸琉璃片。不知何处吊君魂，草白磷青望中见。
满江红·泊淮示夫子
作者：顾姒
朝代：清

一叶扁舟，轻帆下、停桡古岸。灯火外、几枝疏树，人家隐见。漂母祠前荒草合，韩侯台上寒云断。叹从来，此地困英雄，江山惯。穷愁味，君尝遍。人情恶，君休叹。问前村有酒，金钗弃换。举案无辞今日醉，题桥好遂他年愿。听三更，怒浪起中流，鱼龙变。
题林亚清画
作者：顾姒
朝代：清

梅花竹叶互交加，濡墨淋漓整复斜。忆得昨宵明月下，横拖疏影上窗纱。
赠别
作者：顾娟娟
朝代：清
体裁：五言绝句

南国相思子，西番笃耨香。留君充离佩，休赌紫罗囊。
千秋岁·送远山李夫人南归
作者：顾媚
朝代：清
体裁：词

几般离索。只有今番恶。塞柳凄，宫槐落。月明芳草路，人去真珠阁。问何日、衣香钗影同绡幕。曾寻寒食约。每共花前酌。事已休，情如昨。半船红烛冷，一棹青山泊。凭任取、长安裘马争轻薄。
花深深·闺怨
作者：顾媚
朝代：清
体裁：词

花飘零。帘前暮雨风声声。风声声。不知侬恨，强要侬听。妆台独坐伤离情。愁容夜夜羞银灯。羞银灯。腰肢瘦损，影亦伶仃。
虞美人·答远山李夫人寄梦
作者：顾媚
朝代：清
体裁：词

春明一别鱼书悄。红泪沾襟小。却怜好梦渡江来。正是离人无那、倚妆台。朱栏碧树江南路。心事都如雾。几时载月向秦淮。收拾诗囊画轴、称心怀。
寒山赵凡夫故居今为法螺诸寺
作者：顾宗泰
朝代：清

路与樵人争，深入寒山曲。缅维小宛堂，曾驻高人躅。丘壑构天然，秀野远尘俗。露滴疏花红，烟寒芳草绿。中藏一径幽，曲似仙源复。隐君此啸歌，结庐俯苍麓。岩间閟寒泉，雪花满空谷。冷光动翠微，疏响激幽瀑。胜地归禅宫，到今仰薖轴。夕阳孤磬闻，归僧入云竹。
抵流河驿等驿前高阁
作者：顾宗泰
朝代：清

崚阁俯清州，凭栏极远眸。云迷三淀水，日落九河流。独倚晴空外，真宜最上头。振衣风浩荡，长啸兴偏遒。
永安舟次遇南陵王春台同年出示湖上读书图属题因赋赠
作者：顾宗泰
朝代：清

峭帆亭外西山青，峭帆亭下交河明。与君相逢快握手，依然烟水寻鸥盟。维舟并坐绿杨岸，向晚天风起清汉。却怜同是江南人，乡关极目□云断。多君示我湖上图，花潭松堰交萦纡。彷佛此身置丘壑，幽栖那羡壶公壶。我本闲情爱空谷，欲到春城访春谷。朗陵叠翠仙螺环，崎湖荡碧香流曲。岂知近岁羁天涯，水乡不得长浮家。燕南赵北苦驰逐，云山兴发徒咨嗟。即今掉头始归去，良知忽聚潞河路。一披画卷开心颜，便拟渔村永晨暮。明发风催远道舟，清游□到水西头。陶园三径知如昨，添得晴湖菡萏秋。
江上渔父词
作者：顾宗泰
朝代：清

疏云漏微雨，方霁月已白。垂竿夕未归，独坐忘机客。斜看孤鹭飞，点破遥江碧。
登阆风阁访蒋偕公道士不值
作者：顾宗泰
朝代：清

拄杖偏宜最上头，羽人何处访丹丘。四山春雨空侵牖，终日奇云不去楼。欲与《黄庭》参《内景》，谁将紫字写灵修。古藤花发烹泉水，缘结烟霞拟再游。
眺钟山
作者：顾宗泰
朝代：清

东接青龙北雉亭，钟山山势郁峥嵘。志公旧塔颓云绕，蒋尉荒祠夕照横。天外一江分极浦，烟中万井入寒城。朅来更上栽松岘，无限苍凉六代情。
自兴济抵沧州
作者：顾宗泰
朝代：清

十里过花圃，沧州又目前。燕齐疆欲断，恒卫水犹连。平壤芦间屋，回堤柳外船。盟亭何处所，怀古托云烟。
青县
作者：顾宗泰
朝代：清

西山闻说翠为屏，每向云头望远青。修竹茂林堪避暑，落帆何处峭帆亭。
青县道中
作者：顾宗泰
朝代：清

峭帆亭外水，故道是交河。细土围高堰，平沙荡素波。寻源通渤澥，别派合滹沱。却忆中山近，何从望翠螺。
题崇庆刺史常君殉节录
作者：顾宗泰
朝代：清

初秋夜坐孤镫光，烈风雷雨来虚堂。正襟披诵殉节录，忠义郁勃淩清霜。呜呼常君一儒士，杀身成仁不畏死。志行卓立由平生，仓卒赴难非偶尔。钟英山岳生东辽，博涉经史当垂髫。谈诗击剑兼习射，酒酣英气干青霄。一缕精诚见心术，填溢衷肠皆热血。题篇曾泣费敬侯，读史常怀周遇吉。纵谭成败意气豪，抚膺太息苍天高。捧檄西充多惠政，三军给饷驰驱劳。朝廷考最迁州牧，感激酬恩志益笃。逆酋反覆恣披猖，仓黄转掠木果木。常君一怒发冲冠，慷慨应敌凭雕鞍。提刀见贼击且骂，厉声震野风号寒。精灵奋发排海岱，荧惑欃枪三舍退。彼众我寡势不支，可怜被创身首碎。战袍铁裂血模糊，此日伤心大丈夫。万民感动尽泣下，名留竹帛千秋俱。天家旌忠立祠庙，忠魂常与日星耀。蜀江遗烈长如生，青史垂芳许凭吊。
题张瘦铜同年梅花册
作者：顾宗泰
朝代：清

去年梅花开，篮舆过西碛。今年梅花开，人在长安陌。江南江北阻幽期，安得一枝寄远驿。瘦铜示我青厓图，使我逸兴飞五湖。空濛香气满丘壑，此花此笔燕山无。人生何为滞京洛，故园风景殊不恶。嫩寒天气疏雪晴，小桥修竹清溪鹤。独来花下撚须吟，飞飞玉蝶穿云深。春风得意不可状，若有仙人招我空山岑。题君图卷与君约，有诗有酒须商榷。铜坑铜井他日游，两人索笑梅花角。
塞上曲
作者：顾家树
朝代：清

衔枚度碛夜生寒，铁甲霜明北斗阑。边马远驰天未晓，提刀直欲靖楼兰。
秋日偕伯兄步鄠西郊外
作者：顾家树
朝代：清

雁影动高秋，飞云澹不收。相将问征羽，何日到南州。浅水波澜蹙，暮山烟雾稠。天风吹百感，凄绝此淹留。
《萍乡县署乔荫堂》
作者：顾家相
朝代：清
体裁：联

如跂翼，如矢棘，如鸟革，如翚飞，如竹苞，如松茂；俾单厚，俾多益，俾戬谷，俾耆艾，俾寿富，俾炽昌。
代人挽妻母
作者：顾家相
朝代：清
体裁：联

闺箴久着，懿范常昭，戚属共称贤，佐泰山有道齐家，方祝遐龄绵鹤寿；甥馆蒙恩，婿乡找庇，慈云悲失荫，倘泉路相逢爱女，烦将离恨说鸾孤。
代某君挽母
作者：顾家相
朝代：清
体裁：联

髫龄失怙兴悲，门祚衰微，赖吾母总持内外，代严亲之抚养者有年，兼明师之教育者有年，孤露幸成人，方期作善降祥，苦节定能膺上寿；壮岁谋生糊口，经营奔走，怅频番隔别庭闱，拟绰楔以请旌而未果，欲斑衣以舞彩而未果，蹉跎逾半世，从此终天抱恨，寸心无计报春晖。
兰亭
作者：顾家相
朝代：清
体裁：联

清流激湍数字，完本难寻，问古来妙笔临摹，谁似永和真面目；崇山峻岭之间，劫灰屡易，欣此日美轮复睹，依然修禊好风光。
寿景吉人七旬
作者：顾家相
朝代：清
体裁：联

荷沼凝香，衡龄介寿；兰阶舞彩，美意延年。
挽余室朱氏
作者：顾家相
朝代：清
体裁：联

中表溯同根，方欣阔别卅年，异地重联花姊妹；西池惊赴召，堪恨殃生二竖，奇功难奏药君臣。
挽刘荫乡观察
作者：顾家相
朝代：清
体裁：联

虎榜忝同登，章贡联镳，二十载共研治谱，一自苏台秉节，粱苑分襟，尚期约订杭州，偕泛西湖探胜境；鹓班钦勇退，梓桑着望，三千里远企芳型，频年渭树羁身，江云结想，忽听歌传薤露，空依南斗哭良朋。
挽华海初
作者：顾家相
朝代：清
体裁：联

壮而得位，老而得名，齿德并推尊，欣看堂构承家，共祝遐龄开八秩；贺者在门，吊者在室，荣哀分转瞬，遥想里闾罢宴，更无余兴展重阳。
挽华海初
作者：顾家相
朝代：清
体裁：联

帜拔文坛，丹青擅妙，符分岩邑，苍赤蒙恩，羡梓乡化洽，童蒙咸思把菊题糕，岁岁重阳祝眉寿；同僚共济，论采刍荛，异姓联欢，盟坚金石，听薤露歌传，远道空剩只鸡斗酒，遥遥千里哭心交。
挽华海初夫人
作者：顾家相
朝代：清
体裁：联

谱谊缔兰闺，伤心小别三年，忽报芳型沉象服；因缘证莲界，屈指大还两日，刚逢佛会启龙华。
挽吕子衡
作者：顾家相
朝代：清
体裁：联

硕德享耆年，怅彩舆纳吉愆期，未许向平完夙愿；寒香凋晚节，听画角中宵悲咽，如赓宋玉赋招魂。
挽徐子静
作者：顾家相
朝代：清
体裁：联

新政赞先朝，群推同谱光荣，曾共琅琊膺帝眷；德星欣聚处，何意名贤凋谢，竟偕蛰老步仙班。
挽李博孙
作者：顾家相
朝代：清
体裁：联

昭武毓名贤，经术半山，词章玉茗，前型未远，况承家学渊源，更钦秀竞棣华，久播艺林标雅望；梁园联宦辙，钧州实业，光郡循声，世变忽逢，聊作海滨羁旅，遽听歌传薤露，空余栗里哭遗民。
挽某孺人
作者：顾家相
朝代：清
体裁：联

荻画继贤声，忆昔年拜母登堂，早咏柏舟钦苦志；兰阶凋茂阴，惊此日升仙返驾，空留筠管写芳徽。
挽次媳陆氏
作者：顾家相
朝代：清
体裁：联

荇菜慕周南，欣逢十乱多才，太姒宫人，得共邑姜赓雅什；萱花谢堂北，岂料三年未阙，有齐季女，遽随文母驾鸾骖。
挽武赞老
作者：顾家相
朝代：清
体裁：联

百韵答新诗，忆去年鹤算添筹，曾经祝效华封，海内共钦园绮望；五丝难续命，正隔日龙标夺锦，遽听歌传薤露，江头同吊屈原魂。
挽沈鄜生
作者：顾家相
朝代：清
体裁：联

谊托葭莩，久敦世好，业承弓冶，无忝前徽，颖悟着髫龄，奈萤窗苦志终虚，未捷棘闱登上第；近联宦辙，楚尾吴头，逖听循声，冀南代北，沧桑惊变局，叹骥足长才莫展，空从栗里哭遗民。
挽王霞轩
作者：顾家相
朝代：清
体裁：联

桂岭盍归乎，念频年心系南天，方幸拜恩移海峤；玉关生入矣，讵此日星沉中路，不教有庙祀潮州。
挽胡德斋
作者：顾家相
朝代：清
体裁：联

雕龙文笔，磨蝎命宫，卅余年薄宦无成，漫云廉吏可为，徒爱棠阴思召伯；乔梓并摧，纪群同失，三千里讣音突至，空剩遗诗在椟，长留香屑媲痦堂。
挽赵室顾氏
作者：顾家相
朝代：清
体裁：联

蕊榜附贤书，骥尾叨陪，久仰孟光称丙助；华宗忝同姓，鸾骖遽逝，敬闻奉倩倍伤神。
挽陆诗城
作者：顾家相
朝代：清
体裁：联

孝行达枫宸，傀儡登场，庞统长才非百里；时艰阅桑海，田园终老，渊明晚节足千秋。
挽顾室张氏
作者：顾家相
朝代：清
体裁：联

世德溯渊源，华胄同辉元叹绪；成仁兼孝烈，芳徽合继木兰诗。
挽高曦亭
作者：顾家相
朝代：清
体裁：联

冀野早空群，跻九列之列，联炳千秋之著作，回思琼林俦侣，似君能有几人，况易名更荷殊荣，堪与元和遥接武；秦关重聚首，望觚棱而陨，涕撄锋镝而惊心，频年珂里栖迟，惠我常贻数字，讵噩耗遽传永诀，翻劳宋玉赋招魂。
次孙培协授室
作者：顾家相
朝代：清
体裁：联

年当及冠，庆协悬弧，佳期先浴佛三旬，对双辉银烛高烧，好趁寿筵联比翼；谊属周亲，会逢嘉礼，是日亦鄙人初度，值两地霞觞并举，遥陈吉语祝齐眉。
次孙培协授室
作者：顾家相
朝代：清
体裁：联

弱冠英年，妙笔喧腾洛阳纸；季春丽景，秾华合咏召南诗。
河南农工商局
作者：顾家相
朝代：清
体裁：联

天地生财，止有此数；公家之利，知无不为。
科学仪器馆
作者：顾家相
朝代：清
体裁：联

仪斡玑衡回泰始；器调律吕耀春华。
科学仪器馆
作者：顾家相
朝代：清
体裁：联

仪转双丸新物候；器齐七政布阳和。
科学仪器馆
作者：顾家相
朝代：清
体裁：联

科分十哲追先正；学贯三才励后贤。
科学仪器馆
作者：顾家相
朝代：清
体裁：联

科名已改前朝制；学术须成济世功。
秦寓楹联
作者：顾家相
朝代：清
体裁：联

丁符后甲先庚义；巳值男婚女字年。
秦寓楹联
作者：顾家相
朝代：清
体裁：联

三千年行夏之时，重开春正；卅六旬履端于始，复见天心。
秦寓楹联
作者：顾家相
朝代：清
体裁：联

乙照然藜窥史籍；卯耕秉耒课春畴。
秦寓楹联
作者：顾家相
朝代：清
体裁：联

阳回葭管，书春上合周天正；序记兰亭，纪岁重逢晋永和。
萍乡县署客厅
作者：顾家相
朝代：清
体裁：联

于菟告政经三仕；旧燕归巢又一春。
西安商务印书馆
作者：顾家相
朝代：清
体裁：联

印就鸿编扶景运；书成麟笔纪春元。
西安商务印书馆
作者：顾家相
朝代：清
体裁：联

商汤革命颁新朔；务观题诗咏岁朝。
贺傅佐卿新婚
作者：顾家相
朝代：清
体裁：联

梅岭春先，鸳盟好合；兰闺福茂，凤卜遐昌。
贺朱汲民续娶
作者：顾家相
朝代：清
体裁：联

菊绽东篱，欢迎缵女；华秾南国，瑞启多男。
醉仙馆
作者：顾家相
朝代：清
体裁：联

醉月坐花，群贤毕至；仙芝玉醴，夜饮忘归。
金陵纳妾
作者：顾家相
朝代：清
体裁：联

古渡桃根传胜迹；御沟梧叶证前缘。
奉委进江背洞驻军赤坎招安贼三万有奇
作者：顾岱
朝代：清

匹马临江背，前旌近贼营。由来皆赤子，何忍作长平。地险归耕少，民顽入法轻。抚绥诚不易，先轨是阳明。
湖山春霁曲
作者：顾岱
朝代：清
体裁：古风

湖山缥缈光如练，翠霭冥濛绕芳甸。万堞晴烘宿雾收，千村暖逼朝霞绚。乍喜金鸦出海明，曾无石燕拂波轻。野岸草芳都碍马，小园花嫩不胜莺。碧瓦参差看近远，绿畦缭绕分深浅。扑面香尘到眼迷，鸟啼燕语空中卷。十二桥头三月天，秦筝赵瑟木兰船。柳弱暗拖千尺雨，桃浓香罨一溪烟。桃花柳穗春零乱，钿车宝马金塘畔。亭耸湖心浪簇成，山连云脚风吹断。此地游人任往来，星移物换不胜哀。掩映苏堤荒蔓合，苍凉葛岭野棠开。棠开蔓合朝还暮，半閒堂作平冈路。杜鹃血渍岳王坟，蛱蝶梦残苏小墓。春光何处不关情，春色何时不断魂。画栋珠帘人寂寞，玉鱼金碗月黄昏。惟有湖山仍似昔，淡妆浓抹真奇绝。枉渚由人理钓舟，危岸任我攲游屐。目极风尘感客心，侧身天地憾浮沉。西湖里外峰南北，好向渔樵惬隐沦。
三月卜行有感二首·其一
作者：顾峵
朝代：清
体裁：七言律诗

重整行装逐塞鸿，几回心绪自忡忡。非关性癖耽诗句，直为愁多昵酒筒。柳色斜侵连草绿，花枝倒映入溪红。眼前物理皆如此，吏隐还期勾漏同。
三月卜行有感二首·其二
作者：顾峵
朝代：清
体裁：七言律诗

纷纷蜂蝶趁人喧，无那临岐怅故园。世事如棋凭后劲，我心匪鉴误前番。河桥草色迎征骑，野店花香送酒樽。此去终当成一笑，寄书重向弟兄论。
上滩吟
作者：顾峵
朝代：清
体裁：五言律诗

怪石高难溯，惊涛乱沸声。险巇天末忌，疏凿地方平。缆比危弦直，篙于急浪迎。推移费时日，归客若为情。
下滩吟
作者：顾峵
朝代：清
体裁：五言律诗

小艇乘流下，滩高故作声。神功何日凿，浩劫讵能平。溜急篙须挽，湍回棹一迎。垂堂君子戒，危坐不胜情。
东溪别业寄段郎中拟方干
作者：顾峵
朝代：清
体裁：五言律诗

山山含晓色，倒影入溪中。即此自怡悦，更无人与同。窗前猿掷果，阶下鹤眠笼。甘逐幽栖老，安时赖钜公。
东皋看梅
作者：顾峵
朝代：清
体裁：五言律诗

入门一片白，放眼及兹辰。艳雪飞深树，香风吹比邻。林栖处士鹤，园灌洞庭人。预拟新亭落，红栏靠此身。
东皋落梅
作者：顾峵
朝代：清
体裁：五言律诗

东阁相招意，也应惜此春。若能回旧树，端不下轻尘。飏去非同絮，飘来可聚茵。孤标一别后，又待隔年新。
中秋
作者：顾峵
朝代：清
体裁：五言律诗

今夜月轮满，秋期此恰分。千山飞一镜，万里失纤云。宿鸟高枝见，征鸿静夜闻。不胜凄切意，游子似从军。
书怀并柬果亭
作者：顾峵
朝代：清
体裁：七言律诗

城外纷纷是与非，高斋屏迹息吾机。六时安坐猿常定，五字寻思永不飞。下药为求前岁酒，解裘与脱故时衣。得官未胜新知乐，他日重嗟胜事违。
会稽登种山赋赠同年王宪尹刺史
作者：顾峵
朝代：清
体裁：七言律诗

客心醉眼一时开，面面湖山入座来。屏翰今为刺史宅，战争旧是越王台。云连远水船如叶，烟漫平芜树若苔。可羡仙郎图画里，全家终日在蓬莱。
偶感
作者：顾峵
朝代：清
体裁：古风

夸父逐日死，竫人足大年。此生谁优劣，运命定皇天。单父毙饿虎，张毅热病捐。理内与逐外，生死皆适然。凫胫不可续，鹤胫不得缩。骈拇决则啼，枝指龁乃哭。太上在因之，安排徒鹿鹿。保身保国家，清净生百福。以此遣烦虑，歌吟任鼓腹。
偶成
作者：顾峵
朝代：清
体裁：古风

一官何其难，难于捉天月。五斗违夙心，乃逐泥波汩。我马陟崔嵬，早行早可歇。留滞二十年，回顾飘素发。朝生桃李花，暮见芙蓉发。
元日
作者：顾峵
朝代：清
体裁：七言律诗

客星岁岁滞天涯，手把屠苏又一时。北阙云深雪未尽，西山雾重日偏迟。梦游得趣惟贪睡，战胜何心漫赌棋。更有主人淡生活，好教阿买为抄诗。
匕首
作者：顾峵
朝代：清
体裁：古风

匕首入秦庭，荆卿无良谋。击筑高渐离，仅等舞阳俦。秦皇刺不中，金台遂荒丘。吁嗟匹夫勇，何以报大仇。彝门老侯生，决策重以周。却兵救赵国，信陵名千秋。至今大梁坟，古树风飕飕。侠客须读书，知勇吾所求。
南湖拟温庭筠
作者：顾峵
朝代：清
体裁：七言律诗

放棹湖亭暑气凉，白蘋菰将满回塘。樵柯斜倚眠芳草，渔网平铺晒夕阳。天入镜中涵翠碧，山沉月底接苍茫。漫怀经济安时意，未得浮踪托此乡。
即事
作者：顾峵
朝代：清
体裁：七言律诗

真成懒病卧蘧庐，身世虚舟任所如。牢获燕巢新雨后，细除蛛网落花余。平居纵酒杯嫌窄，病眼看书字喜疏。一二素心来往惯，不妨随分摘佳蔬。
口占
作者：顾峵
朝代：清
体裁：七言绝句

三春载酒并听莺，雪冷风欺蓟北城。梦里逢君如有恨，片时低语不分明。
口占
作者：顾峵
朝代：清
体裁：五言绝句

何处江南好，梦中一夜还。醒来都不似，晓月在燕山。
同友夜话
作者：顾峵
朝代：清
体裁：五言律诗

旷怀无一事，秋来愁顿生。乍凉七八月，深坐二三更。乡梦钟声破，客心酒力争。与君聊夜话，同愿学逃名。
吴楚歌词
作者：顾峵
朝代：清
体裁：七言绝句

庭院风和鸟弄声，穿针着线绣初成。无端忽动闲愁绪，自向碧桃花下行。
和友新寓诗
作者：顾峵
朝代：清
体裁：七言律诗

萧寺诗文细讨论，谁人题凤到君门。爱听方外桐鱼响，漫羡豪家枥马喧。宫树连云分晓色，禁钟和月度黄昏。同乡疏懒如余最，肯许经过尽酒樽。
咏怀二首·其一
作者：顾峵
朝代：清
体裁：古风

初秋气萧飒，凉风生高枝。横琴孤石上，蛩吟乱疏篱。岂无锦绣段，欲赠将遗谁。
咏怀二首·其二
作者：顾峵
朝代：清
体裁：古风

横窗蕉叶绿，清影飒纷披。静夜风雨来，客枕声声吹。岂复无铅刀，一割嗟何时。
咏猫
作者：顾峵
朝代：清
体裁：五言律诗

殊种西方至，偏依画阁人。嗜鱼应有癖，磔鼠一何神。捷足缘芳树，高眠占锦茵。新妆初罢后，嬉戏每相亲。
哭四兄
作者：顾峵
朝代：清
体裁：古风

江头五雁飞，饮啄共欢悦。忽惊一雁丧，哀鸣声哽咽。忆余出门初，诸兄相饯别。四兄勤致词，此时官难拙。乙亥阳生月，书报同枝折。病眼恐错误，审视一痛绝。我别到天涯，尚有归时节。兄别到幽冥，此生无还辙。千秋万岁不可逢，长枕大被思空切。子未婚，女未嫁，弟未归来，兄胡为乎随泡影以先灭。大兄三兄幸无恙，兄年五十顿永诀。弟亦早觉形神衰，客邸顾影伤疲苶。篝灯呵笔恨绵绵，一字一泪一点血。
夏日删诗任丘署中
作者：顾峵
朝代：清
体裁：七言律诗

检点诗囊细讨论，疏帘翠管净炎尘。古今岂必真传我，歌哭无庸别借人。菡萏受风珠不定，决明注雨叶初匀。删成小帙惭圭璧，宋石愚夫漫自珍。
夏日口占
作者：顾峵
朝代：清
体裁：五言律诗

急雨翻高树，风生一径凉。草青移竹簟，蕉绿上琴床。骨岂愁中贬，名因身后忙。邺侯书满架，肯负此年光。
夏日闺情
作者：顾峵
朝代：清
体裁：七言绝句

别院深深帘影斜，葛衫小袖坐窗纱。昔时明月来相照，依旧烟笼夜合花。
夕次淮口拟马戴
作者：顾峵
朝代：清
体裁：五言律诗

天空秋水阔，坐看鸟飞还。一棹楚云外，今宵淮浦间。舳舻争度闸，灯火尽临关。俯首意无限，凄其游子颜。
夜
作者：顾峵
朝代：清
体裁：五言律诗

寒夜柝声急，客窗灯影微。风高星闪动，月白鸟惊飞。未得修兰佩，空知补衮衣。行藏两不遂，万事寸心违。
夜过友人山房
作者：顾峵
朝代：清
体裁：五言律诗

入云时自畏，傍夜就君亭。一派水生绿，四围山密青。窗延穿树月，杯度隔帘星。晤对虚舟里，从今梦亦醒。
天池生
作者：顾峵
朝代：清
体裁：古风

吁嗟天池生，负才气傲兀。白鹿一表成，鹦鹉并超越。良乐眼大奇，相马独相骨。知己遭逮击，一朝狂疾发。持斧碎头颅，唯恐不早没。感激彻心肝，悲愤贯日月。知己能死人，慎勿轻许身。
奇寒闻路有冻死人哀悼而作
作者：顾峵
朝代：清
体裁：古风

天地胡不仁，寒威动幽豳。白骨横衢路，乌鸢啄黄尘。狐貉不得暖，穷困难为人。愿回太阳照，遍使蔀屋春。
女夫徐子云挈家赴任沅江苦忆之至情见乎词
作者：顾峵
朝代：清
体裁：七言律诗

一从衔命去滇池，尽室追随喜复悲。万里鹧鸪啼落日，千山猿狖袅长枝。老夫出牧知何地，弱女归期更几时。幼小未曾违膝下，他乡风物足相思。
客中
作者：顾峵
朝代：清
体裁：五言律诗

老觉年华速，客心又恨迟。晓寒侵短鬓，夜月对愁眉。万事无穷悔，一生彻底痴。奋飞如有翼，握手诉余思。
宿江店拟张籍
作者：顾峵
朝代：清
体裁：五言律诗

风帆初落处，江店对芦花。残日明孤戍，余霞映数家。鹭飞过水白，雁叫入云斜。极目湾头路，滔滔走白沙。
寄内
作者：顾峵
朝代：清
体裁：古风

朔风吹人衣，急景穷阴节。嘹呖过边鸿，仰观粲行列。北云山峨峨，东流漾清波。庭有夜合树，不见夜合花。攀条自徘徊，夕乌衔落霞。
寄诗
作者：顾峵
朝代：清
体裁：七言绝句

连天芳草乱毵毵，嘱咐鱼鸿书一函。并寄新诗三十卷，和愁和笑到江南。
寄酬大兄见忆之作
作者：顾峵
朝代：清
体裁：五言律诗

玄鬓何曾老，青云未是难。如能大寿得，犹作小儿看。春远花还放，风高松不寒。一枝栖相府，烂醉肚皮宽。
展礼碧庵上人示寂图
作者：顾峵
朝代：清
体裁：五言律诗

展图真见佛，猛省活骷髅。龙现云光涌，莲开火焰秋。性根何处说，尘界任他休。翻怕留名相，深为智者忧。
山行拟贾岛
作者：顾峵
朝代：清
体裁：五言律诗

长绳挂天际，行近是山峰。石蹬千层峻，藤崖百丈重。鸟呼人境杳，日落客心松。稍喜平原近，前村话老农。
弥陀庵有感
作者：顾峵
朝代：清
体裁：五言律诗

只以热肠故，无端累一身。寒林僧是主，永夜月为邻。强笑陪生客，低颜向故人。解嘲曾有作，俯首自伤神。
归思·其一
作者：顾峵
朝代：清
体裁：古风

四时相代谢，日月双掷梭。寓形亦劳劳，如水无停波。驱车上长安，非不恋薜萝。将谓博微禄，可以代艺禾。
归思·其二
作者：顾峵
朝代：清
体裁：古风

圣朝盛俊彦，杂沓罗鸣珂。谒选未得通，空复悲蹉跎。愿假晨风翼，飞上百丈柯。顾谓旧妻子，同唱采菱歌。
忆昆阳守蒋璞山
作者：顾峵
朝代：清
体裁：五言律诗

闻道南方煖，四时皆似春。空山无落叶，深洞有苗民。边俸易迁秩，形程却怕人。寄书长不达，何以慰姻亲。
忆楞严精舍读书拟贾岛
作者：顾峵
朝代：清
体裁：五言律诗

旧是穷经地，掩关心迹孤。一窗长见佛，千卷学为儒。好鸟啼还寂，梅花老不枯。此时青镜照，犹未有多须。
忆石峡旧游拟贾岛
作者：顾峵
朝代：清
体裁：五言律诗

胜地岂多得，兹游良复超。平泉生石顶，小市在山腰。激水松渒出，烧山虎迹遥。经过饶异状，收拾一诗瓢。
怀张二校书
作者：顾峵
朝代：清
体裁：七言绝句

萧斋十日倚春风，好好丰姿不负公。几曲画屏深掩处，夜阑犹照烛花红。
思君曲二首寄索果亭口外·其一
作者：顾峵
朝代：清
体裁：七言绝句

雄关北去勾陈扈，腰间大剑手强弩。黄沙白草毳帐中，思君今夜连绵雨。
思君曲二首寄索果亭口外·其二
作者：顾峵
朝代：清
体裁：七言绝句

野树茏葱山硉矹，硬弓白马旌旄揭。荒郊皑皑如雪霜，思君今夜凄凉月。
悦晚唐各家诗集
作者：顾峵
朝代：清
体裁：五言律诗

谁不道花好，花好未为奇。岁岁花相似，心心无故时。刻镂愁鬼哭，调态喜云移。犹见新硎发，宗唐更莫疑。
感怀
作者：顾峵
朝代：清
体裁：七言律诗

东风吹遍柳条青，江上羁人眼倦醒。无数愁肠新旧雨，几回春梦短长亭。诺如季布浑难信，卜似君平总不灵。惆怅故山梅鹤好，何时同醉倚银屏。
感怀
作者：顾峵
朝代：清
体裁：五言律诗

憔悴三年客，驱驰万里身。仰看小史面，强耐老夫嗔。彼美欻通贵，吾衰作选人。含愁还独立，黯黯一沾巾。
感旧
作者：顾峵
朝代：清
体裁：七言绝句

亭亭玉立记当时，相对如今有鬓丝。年少不知春易老，等闲辜负好花枝。
施省园招集凝园
作者：顾峵
朝代：清
体裁：七言绝句

故人同是在天涯，执手衔杯感岁华。他日逢君重话旧，满园开遍刺桐花。
春来
作者：顾峵
朝代：清
体裁：五言律诗

久作蛰虫卧，春来犹掩扉。好花还早放，群鸟自高飞。学恨余年少，心知五字微。周南留滞极，失笑竟忘归。
晓坐
作者：顾峵
朝代：清
体裁：七言律诗

朦胧曙色上窗纱，起坐披衣感岁华。傲骨难医拚纵酒，痴情未斩酷怜花。蛩吟小砌秋将老，雁叫空山日易斜。怀抱黯然何处说，凭栏一望远天霞。
晓坐
作者：顾峵
朝代：清
体裁：五言律诗

需次期犹未，阿陵借一枝。雪深窗白早，风冷炭红迟。心事妻孥讳，艰难朋友知。客中聊遣兴，长咏四愁诗。
晓钟有怀
作者：顾峵
朝代：清
体裁：七言律诗

辗转清宵睡未安，五更钟动落云端。霜飞响急催残月，雪重声迟透晓寒。南去亲知长远忆，北来书札屡开看。天涯聚散浑难定，不觉狂歌怨楚兰。
暮过山村
作者：顾峵
朝代：清
体裁：五言律诗

鸟雀野田噪，村墟绝比邻。空山欲落日，独马未归人。驿树南连楚，塞云西入秦。荒荒行色里，孤店喜相亲。
有感
作者：顾峵
朝代：清
体裁：古风

长怀鲁处士，意气超人群。义不帝函谷，排难却秦军。秦暴甚虎狼，视犹蝘蜓云。惜哉肝胆同，今人谁是君。利害等毫发，反复生雨云。不顾携手好，下石何纷纷。秋阳自皓白，万里绝纤氛。且置此度外，谷风习已闻。
杂感二首·其一
作者：顾峵
朝代：清
体裁：七言绝句

深宫罗绮共争春，自古峨眉不让人。独讶杨妃偏雅量，诸姨犹得近枫宸。
杂感二首·其二
作者：顾峵
朝代：清
体裁：七言绝句

伏枥心惊时未逢，石洲一曲怨江东。欲将燕脯遗龙女，载取珍珠作富翁。
楚江怀古拟马戴
作者：顾峵
朝代：清
体裁：五言律诗

木叶洞庭落，浩然天地秋。高歌聊望远，长啸一维舟。地阔容明月，山开泻众流。楚骚如可作，凭吊不能休。
楚游再上晴川阁
作者：顾峵
朝代：清
体裁：七言律诗

为爱晴川问昔游，凌虚缥缈倚长流。重过芳草汉阳渡，还望仙人黄鹤楼。百尺帆樯依古岸，万家烟火带沙洲。几回惆怅江天远，何处乡关起暮愁。
汉郡主下嫁
作者：顾峵
朝代：清
体裁：古风

不辞嫁沙漠，但恨妾婵娟。妾貌苟不飏，犹得择所天。母子相因依，亲戚亦缠绵。承恩中高选，盛饰上华軿。黄云迷古陌，白草复长川。鼓吹悲远空，穹庐结良缘。生为长离别，没为永不还。
江行拟郑谷
作者：顾峵
朝代：清
体裁：七言律诗

渺渺寒空水接天，几回击楫坐楼船。已看波浪浑闲事，不道平安是偶然。蜀水涛奔千里峡，海门潮卷万山烟。蛟龙风起癫狂甚，客梦频惊那得眠。
海淀古寺
作者：顾峵
朝代：清
体裁：五言律诗

冒雨寻兰若，幽香草自生。入门松树暗，礼殿佛灯明。碑记何年寺，钟留异代声。徘徊多旧迹，临去有余情。
漫成
作者：顾峵
朝代：清
体裁：五言律诗

望柳已深春，看花及早晨。琴调弦解语，鹤立影长人。半偈寻思久，千诗删注频。朴愚我所得，非敢厌红尘。
焦山拟张籍
作者：顾峵
朝代：清
体裁：五言律诗

登临无次第，一径上焦山。爱此清泠境，胜于金碧间。连天江势涌，落日海潮还。为吊焦先者，高风可得攀。
独酌
作者：顾峵
朝代：清
体裁：五言律诗

屏迹林逾静，衔杯兴独迟。花红输邓橘，雪白妒张梨。阔略从人笑，乖慵只自怡。亦知簪组贵，冷眼阅多时。
猛虎行
作者：顾峵
朝代：清
体裁：古风

饥不从，猛虎食，热不息，恶木阴。非图耿介名，知者小其心。愧彼明哲士，失足荆棘林。摆脱良未易，何由开胸襟。出门来上国，徂迈岁再阴。木叶遂黄落，秋风多悲音。
王畹仙门人出关赠别
作者：顾峵
朝代：清
体裁：七言律诗

短衣匹马似终童，万里长征逐塞鸿。只有文章随漠北，更无妻子恋江东。荒城远挂秋原上，羌笛频吹野碛中。努力扶摇抟健翮，黄泉犹得慰而翁。
田猎
作者：顾峵
朝代：清
体裁：古风

天子神且武，声灵遍八荒。万物各时育，山岳献嘉祥。华平植上苑，朱草丰中唐。农隙讲武事，商令顺杀伤。虞人作营域，焚莱平围场。爰驾六骏駮，羽旌先路飏。雷鼓震天庭，猎徒身手强。青骹击鸟尽，韩庐逐兔亡。袒裼博兕虎，育获神徜徉。猎竣命移旆，行乐勿流浪。远师夫祝网，近仪乎渭阳。宝贤政乃乂，宝仁历斯长。
登武登山
作者：顾峵
朝代：清
体裁：七言律诗

峰顶崚嶒金碧开，霓旌应自太清回。芝生五色鸾为食，松长千寻鹤有胎。星斗直从天上落，云霞翻向地中来。紫泥玉检先朝事，未许丰碑蚀藓苔。
登虔州八境台感赋十首·其一
作者：顾峵
朝代：清
体裁：七言律诗

江山襟带一雄都，建节由来重此隅。烽火乾坤谁作俑，西南草木未全苏。青衫夜月涛声壮，客鬓荒苔雁影孤。极目不堪云树外，几回长啸倚昆吾。
登虔州八境台感赋十首·其七
作者：顾峵
朝代：清
体裁：七言律诗

十二黄舆孰上游，建瓴自古说秦州。汉朝还定萧丞相，唐室中兴李邺侯。投笔自惭非雁颌，揣摩空剩敝貂裘。狐鸣篝火寻常见，抱膝长歌江上楼。
登虔州八境台感赋十首·其三
作者：顾峵
朝代：清
体裁：七言律诗

高楼几处角声闻，兵燹江村半已焚。上将总骑天厩马，亲王尽领御前军。星沙白骨怜闺梦，螺岭青燐啸阵云。露布依然传驿使，空余啼鸟对斜曛。
登虔州八境台感赋十首·其九
作者：顾峵
朝代：清
体裁：七言律诗

纷纷据险各相持，指画谁称帝者师。到处眼看矜捷足，吾徒舌在莫攒眉。诗书字分明时弃，刀剑偏于马上宜。取次天心应厌乱，来仪鸣凤起梧枝。
登虔州八境台感赋十首·其二
作者：顾峵
朝代：清
体裁：七言律诗

闲将青史论鸡窗，千载空令血满腔。南诏羽书连粤岭，西川征鼓接湘江。沉舟气决秦围解，背水功成赵帜降。自有机宜能制胜，军中谁号士无双。
登虔州八境台感赋十首·其五
作者：顾峵
朝代：清
体裁：七言律诗

七国同时总不成，威仪复睹尽朱缨。吴姬拍按凉州曲，越女春归细柳营。雪后鹅声喧午夜，峰头鹤唳怯清钲。狗屠自具封侯相，浊酒哀吟阮步兵。
登虔州八境台感赋十首·其八
作者：顾峵
朝代：清
体裁：七言律诗

一自昆明劫火烧，建牙尽说是嫖姚。田横有客终浮海，赵尉称臣不射潮。龙种分符忧尾大，元戎专阃戒兵骄。个中处置非容易，须藉共和翼圣朝。
登虔州八境台感赋十首·其六
作者：顾峵
朝代：清
体裁：七言律诗

寒食天涯芳草齐，王孙独倚画阑西。已传铁骑连三峡，复说楼船下五溪。虎帐云连春树远，柳营烟锁夕阳低。虔州城外双江绕，愁听声声杜宇啼。
登虔州八境台感赋十首·其十
作者：顾峵
朝代：清
体裁：七言律诗

南顾宸忧议筑坛，几人新赐宝雕鞍。挥戈一战应殊锡，荷锸千夫仰大官。设酒还能征下客，请缨深悔误儒冠。只今章贡消氛祲，保障居然重范韩。
登虔州八境台感赋十首·其四
作者：顾峵
朝代：清
体裁：七言律诗

帷幄筹谋定有人，普天何日息风尘。貔貅十万中天月，歌舞三更塞上春。策赏未妨酬武爵，司农只合算商缗。书生自抱安边略，局外无劳草莽臣。
登谯楼
作者：顾峵
朝代：清
体裁：古风

来游帝京地，高望谯楼间。渺如生羽翼，直上凌天关。一水穿万水，一山绕千山。苍茫何所念，独见孤云还。
示右武右文
作者：顾峵
朝代：清
体裁：五言律诗

诗书或不误，兄弟下帷宜。渐喜成章斐，转忧一篑亏。篝灯藜借火，泼墨浪生池。努力青春日，冲霄在及时。
秋夜有寄
作者：顾峵
朝代：清
体裁：古风

飒飒商飙来，凄凄虫响发。历历天上星，淡淡云间月。悠悠逆旅过，草草芳华歇。感兹一长吁，精髓已暗竭。不见镜中颜，双色侵辎发。寄言同怀子，愁多天所伐。万事安适然，慎勿摧心骨。
秋宿润州刘处士江亭拟李洞
作者：顾峵
朝代：清
体裁：五言律诗

秋风吹雾净，一上此高亭。潮落山升月，江平天满星。寒鱼依石岸，野鹤宿沙汀。万里澄怀抱，涵虚接杳冥。
秋感
作者：顾峵
朝代：清
体裁：古风

秋翠敌春容，寂寥处虚馆。微风澹欲来，天地若新浣。彼美在江介，语笑谁为伴。独自准腰带，无端泪先满。
秋日侍房主俞雪岩先生游草庵
作者：顾峵
朝代：清
体裁：古风

山色兼秋净，极目杳苍苍。夫子发高兴，挟策上虚堂。层颠耸危楼，万景森翱翔。昂首天可梯，晶晶行云光。耳目无俗状，花草生微香。侧闻挥麈谈，照市顿可忘。追随恣搜讨，沿溪郁青苍。巉岩发钟磬，缥缈见空堂。周遭森古木，鸟雀纷回翔。架木成层楼，穴山延日光。此中有经理，心意闻妙香。胡为嚣尘居，清赏曷云忘。
秋日赠乡亲拟李嘉佑
作者：顾峵
朝代：清
体裁：五言律诗

同城复比闾，多故各相疏。握手逢此际，挑灯意有余。露寒鸣蟋蟀，霜冷落芙蕖。羡尔高堂健，斑衣胜佩鱼。
种竹
作者：顾峵
朝代：清
体裁：五言律诗

此君堪晤对，兼佐钓鱼竿。影带青天碧，凉生伏月寒。直枝含雨净，疏叶受风干。俗意烦相洗，纤尘远笔端。
章台柳
作者：顾峵
朝代：清
体裁：古风

章台青青柳，却被他人折。香车遇路旁，两心惨哽咽。古钗落井中，井深苔藓灭。一朝汲水得，光采犹不缺。枯柳重芳菲，虞侯真快绝。不然长别离，万古无完玦。
绝句三十首·其一
作者：顾峵
朝代：清
体裁：七言绝句

风光惆怅艳阳天，莺老蜂狂剧可怜。舞罢嫣香空小苑，阶除惟见沈郎钱。
绝句三十首·其七
作者：顾峵
朝代：清
体裁：七言绝句

故山泉石倚稽家，谁锁天涯度岁华。归向吴姬借并剪，循墙芟落墨葵花。
绝句三十首·其三
作者：顾峵
朝代：清
体裁：七言绝句

未必容颜逊旧春，象床无那惜流尘。蜀宫作业新承宠，不妒峨眉妒玉人。
绝句三十首·其三十
作者：顾峵
朝代：清
体裁：七言绝句

曾闻丹篆刘根字，也见青囊郭璞书。何似淮南旧鸡犬，一声鸣吠白云居。
绝句三十首·其九
作者：顾峵
朝代：清
体裁：七言绝句

轻阴天气雨廉纤，风静沙沉试卷帘。遣兴三杯桑落酒，逢人一味水晶盐。
绝句三十首·其二
作者：顾峵
朝代：清
体裁：七言绝句

桃李风和碧玉墀，三千绰约斗腰支。天家别作鱼龙戏，暗线提携任偃师。
绝句三十首·其二十
作者：顾峵
朝代：清
体裁：七言绝句

小阁妆成白玉台，春风未许绣帘开。昭阳欲见倾城面，遍地金莲方一来。
绝句三十首·其二十一
作者：顾峵
朝代：清
体裁：七言绝句

墨卿恋恋旧青毡，岁月消磨意惘然。楮叶刻来成底事，良工归去又三年。
绝句三十首·其二十七
作者：顾峵
朝代：清
体裁：七言绝句

海客乘槎阊阖排，星娥缥缈步香阶。赠君只有支机石，幻作人间玉燕钗。
绝句三十首·其二十三
作者：顾峵
朝代：清
体裁：七言绝句

别殿芙蓉镜槛开，重行翡翠绕芳台。君王若问长生诀，留取金茎露一杯。
绝句三十首·其二十九
作者：顾峵
朝代：清
体裁：七言绝句

案头风老不中书，五色花分一梦余。想是君家鼠须笔，兰亭醉本竟何如。
绝句三十首·其二十二
作者：顾峵
朝代：清
体裁：七言绝句

招贤东阁旧平津，眼底谁当续后尘。自分疏慵成老大，须眉不作扫门人。
绝句三十首·其二十五
作者：顾峵
朝代：清
体裁：七言绝句

市来骏骨带铜声，当日曾于果下行。嘶向凤城金络脑，桃花遍体入云轻。
绝句三十首·其二十八
作者：顾峵
朝代：清
体裁：七言绝句

啼乌被弹不成归，虫响灯青忆翠微。一夜吟诗天未白，巴童也解怨秋晖。
绝句三十首·其二十六
作者：顾峵
朝代：清
体裁：七言绝句

醉看三尺剑花红，浩浩寰区气作虹。试向若耶磨圣水，青天何处叫猿公。
绝句三十首·其二十四
作者：顾峵
朝代：清
体裁：七言绝句

六军仪仗肃勾陈，步障千重辟路尘。父老旧看行幸惯，渚莲沙鸟亦相亲。
绝句三十首·其五
作者：顾峵
朝代：清
体裁：七言绝句

清和风日亦萧骚，客鬓频年有二毛。遥忆江南花事罢，街头齐唤郑樱桃。
绝句三十首·其八
作者：顾峵
朝代：清
体裁：七言绝句

金碧珠宫十二层，戒衣齐拜佛前灯。汉皇自种菩提果，不信人间有替僧。
绝句三十首·其六
作者：顾峵
朝代：清
体裁：七言绝句

月钩高挂正良宵，独立空庭倚玉箫。闻说长安花似锦，宋时名妓字茶娇。
绝句三十首·其十
作者：顾峵
朝代：清
体裁：七言绝句

双鲤迢迢书一函，开缄愁绪似春蚕。茂林赋尽无人买，典尽珠钿翡翠簪。
绝句三十首·其十一
作者：顾峵
朝代：清
体裁：七言绝句

春色由来属内家，黄鹂飞绕禁林斜。只缘卖尽街头杏，迟看红阑四月花。
绝句三十首·其十七
作者：顾峵
朝代：清
体裁：七言绝句

抱月飘烟自倚风，翠华何处驾飞龙。征辽一去无消息，夜夜花房祷守宫。
绝句三十首·其十三
作者：顾峵
朝代：清
体裁：七言绝句

江郎好景尽无尘，处处晴云映绿蘋。莲浦兰塘舣艇子，花红玉白笑迎人。
绝句三十首·其十九
作者：顾峵
朝代：清
体裁：七言绝句

六师围猎建旌牙，天子中间坐玉花。别队军装宫妓小，金丸背弹落飞鸦。
绝句三十首·其十二
作者：顾峵
朝代：清
体裁：七言绝句

金谷名流斗锦茵，粉香脂腻半深春。何当天上司花吏，却做西河斫树人。
绝句三十首·其十五
作者：顾峵
朝代：清
体裁：七言绝句

白玉堂前九子铃，风飘仙佩响玎玎。汉家自有东方朔，天上何曾少岁星。
绝句三十首·其十八
作者：顾峵
朝代：清
体裁：七言绝句

凝妆歌舞旧承恩，一例监宫锁院门。鸦背夕阳飞殿角，数声鸣噪近黄昏。
绝句三十首·其十六
作者：顾峵
朝代：清
体裁：七言绝句

青鸟西飞下帝关，仙姝夜宴碧城间。武皇珍重瑶缄秘，又被偷儿觑阿环。
绝句三十首·其十四
作者：顾峵
朝代：清
体裁：七言绝句

屋角轻云吐翠峰，依稀眉黛忆吴侬。不劳更把全身现，十八鬟多半是慵。
绝句三十首·其四
作者：顾峵
朝代：清
体裁：七言绝句

一曲琵琶出塞娇，龙沙朔雪舞中宵。佩环同是承恩宠，休为明妃作解嘲。
茗城凌维则信至
作者：顾峵
朝代：清
体裁：五言律诗

我北君南去，途逢意万重。夕阳同洒泪，春草各行踪。江上传芳信，灯前见故容。计程来阙下，深话到晨钟。
蓟北旅思拟张籍
作者：顾峵
朝代：清
体裁：五言律诗

不觉辞家久，秋风生豆篱。频书贺官帖，惯作送人诗。遣兴漫沽酒，息机还下棋。客亭向南柳，攀折渐无枝。
读家园唱和诗有感
作者：顾峵
朝代：清
体裁：古风

翩翩雁飞鸣，念我长离别。尺素落云中，开缄翻白雪。河济本同源，清浊乃殊绝。垂老尚依人，喟然伤薄劣。不见城南北，尽人生羽翼。朝发鬼母山，夜侍玉皇侧。顾哂踽踽者，行步何逼仄。吁嗟物不齐，甘自守枳棘。此意当告谁，山中旧相识。
谒山僧
作者：顾峵
朝代：清
体裁：五言律诗

上方孤峭甚，风灯一重重。泉走咽危石，云行碍老松。静观欲界妄，病觉患身慵。矢学无生法，期师印祖峰。
赠台湾诸罗县令季蓉洲二首·其一
作者：顾峵
朝代：清
体裁：五言律诗

薄宦炎方远，如公宦更奇。帆开白浪飐，碇住黑风吹。槎影虾须动，峰形鱼背疑。孤臣艰险极，犹望大君知。
赠台湾诸罗县令季蓉洲二首·其二
作者：顾峵
朝代：清
体裁：五言律诗

万里渺无际，乘风使者槎。潮来鲸吐沫，汐退铁沉沙。衙散看耕象，公余望海霞。蛮方思借寇，碑记日边夸。
赠周子
作者：顾峵
朝代：清
体裁：五言律诗

如我忘机者，以公为海鸥。百年惟中酒，万事不知愁。野衲皈僧舍，鲜衣入妓楼。自言年少日，走马带吴钩。
赠王秘书拟张籍
作者：顾峵
朝代：清
体裁：七言律诗

欲将清境傲公侯，日向花间作意游。道士偶来看药灶，山僧时到话书楼。身心已托松筠静，咳唾都因泉石幽。尚有些些未忘却，鹤笼须盖网须收。
赠石屋僧
作者：顾峵
朝代：清
体裁：五言律诗

野鹿雪深叫，山禽雨急呼。萧然人境外，兀坐老僧枯。半衲松风冷，一瓢月影孤。相看无别话，惟笑世间愚。
赠竹刻名家周万周
作者：顾峵
朝代：清
体裁：五言律诗

画竹名家有，如君刻竹稀。霜锋吹鸟活，雪干写山飞。花覆茅为屋，云深叶作扉。相逢一斗酒，残夜竟忘归。
辰州道中拟郑谷三首·其一
作者：顾峵
朝代：清
体裁：五言律诗

短帆逆水上，缘岸狎凫鹥。雨烂空山碓，风干古洞梯。樵溪一鸟道，渔户半岩栖。陵谷几时变，舟藏壑不迷。
辰州道中拟郑谷三首·其三
作者：顾峵
朝代：清
体裁：五言律诗

舟行疑路尽，陡转水云湾。柁尾经滩涩，篙声下石悭。鹭窥鱼独立，猱挂树低攀。不尽临流意，几忘客旅艰。
辰州道中拟郑谷三首·其二
作者：顾峵
朝代：清
体裁：五言律诗

滩浅篙难着，船头篾缆盘。两边排翠障，一叶坐澄澜。燕垒偏依险，鱼梁正截湍。夕阳深树里，村落自相欢。
送人东游
作者：顾峵
朝代：清
体裁：五言律诗

东风吹柳絮，匹马去重关。萧寺通南甸，芜城入楚山。作客久未已，送君又独还。离愁与衰鬓，并作醉时颜。
送僧南归
作者：顾峵
朝代：清
体裁：五言律诗

不知上人意，何以到长安。病后无良药，风前且勉餐。尘区禅悦少，废寺佛经残。及早理归楫，霜飞又冱寒。
送唐环归敷水庄拟贾岛
作者：顾峵
朝代：清
体裁：五言律诗

避喧常屏迹，晓起便寻书。树影云为扫，竹林风作梳。山翁劳种药，网户倩畋鱼。此地洵幽绝，他时愿小庐。
送姚明府拟贾岛
作者：顾峵
朝代：清
体裁：五言律诗

行旌秋色里，尺檄洞庭边。绿树低官阁，青山入锦筵。供租多蛋户，上税半湖田。衙罢亲风雅，时时寄远天。
送裴五归京口拟李嘉佑
作者：顾峵
朝代：清
体裁：五言律诗

无乃浮名误，艰难是此官。早归铁瓮去，好到鹤林看。钟度江流暮，云飞海澨寒。渊明还对酒，篱菊未应残。
送闽南禅侣拟贾岛二首·其一
作者：顾峵
朝代：清
体裁：五言律诗

闽南层岭外，杖锡入云飞。黯淡滩边过，鹧鸪声里归。蛮烟侵案重，海气隔林微。应忆吟诗客，其如消息稀。
送闽南禅侣拟贾岛二首·其二
作者：顾峵
朝代：清
体裁：五言律诗

一去波渺然，经行如坐禅。钵收岩上月，瓶贮岛中泉。鹤鹿衔仙草，蛟龙护法船。乘桴倘有意，若个白云边。
重留任丘与同年许翼思言志
作者：顾峵
朝代：清
体裁：七言律诗

敢辞鼓瑟觅封侯，把臂论心试听不。漫道贪荣同卫鹤，可知畏热似吴牛。花房日紧香须敛，渔港风生网便收。记取荆溪应访戴，笋茶滋味许淹留。
除夜二首·其一
作者：顾峵
朝代：清
体裁：五言律诗

除夜年年客，犹然待字身。积薪偏此日，捷足是何人。柏叶杯中见，梅花梦里亲。愁肠强自遣，争奈鬓丝新。
除夜二首·其二
作者：顾峵
朝代：清
体裁：五言律诗

此夕虚成忆，艰难负老妻。芳颜随岁改，忧思与天齐。世界金银尽，吾侪面目低。只将双眼泪，一寄碧山溪。
雨中
作者：顾峵
朝代：清
体裁：古风

秋风吹细雨，红翠疏花凝。络纬怨长夜，莎鸡鸣清灯。客馆屏尘嚣，息影谢友朋。狂澜无嘉鱼，空复施网罾。尚怀千古士，诗书寄所兴。
雨中有感二首·其一
作者：顾峵
朝代：清
体裁：七言律诗

西岭云生遍八荒，金台极目自苍茫。风头汹涌春高木，雨脚纷披打短墙。小沼荷喧添客思，闲窗蕉碎助回肠。河清人寿俱难定，不独南音恋楚乡。
雨中有感二首·其二
作者：顾峵
朝代：清
体裁：七言律诗

风雨鸡鸣自黯然，几回吟望帝城边。车驰马骤三千里，兔走乌飞二十年。北海潮声连野陌，西山云气接高天。黄鹂不解羁人意，犹作如簧啭绿烟。
雪壑拟曹唐
作者：顾峵
朝代：清
体裁：五言律诗

雪壑渺何处，搜奇得一游。老猿看果树，驯獭坐渔舟。石破青天出，林遮白日收。吾生宜老此，欲去意难休。
题太白山隐者拟项斯
作者：顾峵
朝代：清
体裁：五言律诗

太白峰头住，云深过者稀。幽禽栖树遍，清磬出林微。卖药村前去，荷锄月下归。丹成上天日，行跨鹤身飞。
题寄园
作者：顾峵
朝代：清
体裁：五言律诗

天地皆如寄，园林亦偶然。涧流空外响，山着画中烟。息影朝看鹿，欢心夜坐禅。狂夫况梗泛，欲借草堂眠。
题山居壁拟曹唐
作者：顾峵
朝代：清
体裁：五言律诗

深洞岂人境，居然坐隐君。树根全没水，竹影半穿云。唤鹿皆依主，呼凫不乱群。直同太古意，尘界竟谁闻。
题闲园
作者：顾峵
朝代：清
体裁：五言律诗

不道侯门贵，幽居独自闲。枕书听果落，侧帽看云还。花径何曾扫，松扉一任关。巢由翻可怪，多事入深山。
鹞灯
作者：顾峵
朝代：清
体裁：五言律诗

径入青云去，辉辉一点红。从容透高木，闪烁急天风。共指残霞里，贪看宵露中。清光旋欲尽，伴月落长空。
鹤汀移寓城外寄忆拟张籍
作者：顾峵
朝代：清
体裁：五言律诗

草色青门外，应容澹荡人。秋从孤寺迥，诗较隔年新。林静钟声彻，窗虚塔影亲。几时借小骑，相访出城闉。
夜登龙山
作者：顾嵘
朝代：清

我家少住城南隈，九龙咫尺如追陪。有时推窗一凭眺，打头落叶纷然来。今宵乘兴理双屐，欲寻佳景相徘徊。天风吹衣上绝壁，足以济胜登崔嵬。古涧琤琮发幽响，寒猿长啸声何哀。异僧隔岭忽招手，崚嶒鹤骨颜死灰。手扶仙人九节杖，邀我同上松风台。是时月在九峰顶，恍看玉女双扉开。茯苓夜煮许共食，举酒酌我流霞杯。人生如此亦是乐，胡为奔走迷尘埃。会当小筑竹楼住，山灵见我应无猜。
登犊山望太湖
作者：顾嵘
朝代：清

我闻兹山本名胜，具区襟带争其盛。山光水色相澄鲜，载酒频游探奇境。我抱抑郁无由开，酒酣走上糟邱台。幽岩古洞与世异，置身恍惚登蓬莱。一回凭眺极游目，迷离万顷潮初足。吴艭一叶欲浮天，笑狎群鸥入空绿。波涛汹涌绝不停，山亦作势如相迎。山何相迎不可让，倾耳都作风霆声。须臾日暮山凝碧，千里无痕水天白。醉呼明月湖上来，照我山中倦游客。
送吴大筠壑归钱塘
作者：顾嵘
朝代：清

握手临歧泪欲流，问君何事便登舟。吴淞江冷风初落，西子湖空月上楼。衣袂飘零游子泪，溪山萧瑟故乡愁。可怜令夜悬帆去，落日青山两处游。
姑苏杨柳枝词二首
作者：顾希哲
朝代：清

行春桥下午风和，画舫楼船次第过。一面青山三面水，不知何处柳阴多？越国佳人旧有名，吴中娇舞不胜情。柳腰合是芳魂化，长向胥台一路生。
姑苏杨柳枝词二首·其一
作者：顾希哲
朝代：清

行春桥下午风和，画舫楼船次第过。一面青山三面水，不知何处柳阴多？
姑苏杨柳枝词二首·其二
作者：顾希哲
朝代：清

越国佳人旧有名，吴中娇舞不胜情。柳腰合是芳魂化，长向胥台一路生。
兀坐
作者：顾廷纶
朝代：清

兀坐浑无赖，秋心何处同。无端万杨柳，都在月明中。
发京口作
作者：顾廷纶
朝代：清
体裁：五言律诗

潮来归兴发，落日下江门。客棹青山郭，渔家绿水村。蝉声喧薄暮，树色暗高原。坐对凉飙起，聊捐秋暑烦。
梅庵宫保遣戍吉林相邀偕往感赋
作者：顾廷纶
朝代：清

正作仇书计，翻为出塞行。伤心辞北阙，挥手竟东征。颠越双江道，凄凉五国城。丈夫重然诺，不肯负平生。
真子飞霜镜引
作者：顾廷纶
朝代：清

寒玉贴波瘦蛟起，匣里芙蓉化秋水。团团桂树明光宫，中有一人号真子。手理冰弦弹紫皇，十指拂拂飞青霜。琅玕䆗窱山骨立，铜盘露滴天苍凉。蜀桐高张凤皇叫，小者配篪大者嘂。银蟾顾兔灿夜光，纯钩幻出形模肖。蓬莱清浅印方池，青女妆成那许窥。玳瑁细环金屈戍，鹍鸡新和玉参差。今人事事不如古，此物料应归典午。六朝金粉尽凋零，尺半菱花耀银浦。香雾清晖绕翠鬟，绣奁隐约画春山。间将曲里琴三弄，铸出天心月一弯。蒹葭白露秋容静，彻骨寒芒神独冷。能事由来数戴逵，清谈未必输元颖。一曲新声谱水仙，知音海上记成连。玉台近有徐陵咏，莫忘山阴访戴船。
慧川园诗
作者：顾建元
朝代：清

虽有千尺水，不洗三丈尘。我有洗尘诀，寂坐掩园门。门中何所有，物物皆乾坤。心中何所事，默默见形神。昨夜有客至，举头檐月新。清风亦俱来，邈然与古邻。安知古何似，且作园中人。入世五十年，中心车轮转。夜梦昼所思，晨兴苦讹舛。至此一屏除，松风泠然善。稚子学烹茶，庭鸟忽惊散。我欲嗔稚子，复念戒烦懑。万物自去来，如人有修短。忘言隐几卧，闲云任舒卷。
慧川园诗·其一
作者：顾建元
朝代：清

虽有千尺水，不洗三丈尘。我有洗尘诀，寂坐掩园门。门中何所有，物物皆乾坤。心中何所事，默默见形神。昨夜有客至，举头檐月新。清风亦俱来，邈然与古邻。安知古何似，且作园中人。
慧川园诗·其二
作者：顾建元
朝代：清

入世五十年，中心车轮转。夜梦昼所思，晨兴苦讹舛。至此一屏除，松风泠然善。稚子学烹茶，庭鸟忽惊散。我欲嗔稚子，复念戒烦懑。万物自去来，如人有修短。忘言隐几卧，闲云任舒卷。
文昌殿落成
作者：顾建元
朝代：清

青云有路桂森森，只是难教俗土寻。一部化书君记取，殿头风雨又秋深。
石门晓归
作者：顾建元
朝代：清

落月在高树，絺衣生早凉。下山随涧水，飞鸟共清光。却过春申里，还登长史堂。风蝉嘶近郭，门户正朝阳。
续碧山吟社诗二首
作者：顾建元
朝代：清

复有杖藜人，旷怀云物新。爱闲难事过，全乐宦时贫。不以桑榆晚，而于风雅亲。乾坤草亭外，良会又庚寅。九老须眉古，看余亦杖乡。招邀锦树里，图画碧山堂。茶梦归书卷，松声冷石床。遥遥望千载，秋兴白云长。
续碧山吟社诗二首·其一
作者：顾建元
朝代：清

复有杖藜人，旷怀云物新。爱闲难事过，全乐宦时贫。不以桑榆晚，而于风雅亲。乾坤草亭外，良会又庚寅。
续碧山吟社诗二首·其二
作者：顾建元
朝代：清

九老须眉古，看余亦杖乡。招邀锦树里，图画碧山堂。茶梦归书卷，松声冷石床。遥遥望千载，秋兴白云长。
谒梅里泰伯庙
作者：顾建元
朝代：清

封豕长蛇恐不堪，天生神圣此幽探。乾坤欲辟湖山秀，草木应滋雨露甘。伯仲偕来心共白，商周已往事谁谙。村翁牧竖无知识，也说宣尼表让三。
辛酉榜后展墓
作者：顾建元
朝代：清

今年又被放，何以拜松楸。野服紫岚气，墓门青涧流。云礽皆祖德，笔砚是先畴。三复漆雕语，闲云掩素秋。
春郊口占
作者：顾开陆
朝代：清

连门芳草绿离离，几曲春波漾酒旗。行过小桥风乍起，看他红雨打黄鹂。
杜太史云川招饮山中次韵
作者：顾开陆
朝代：清

引泉开碧沼，可以胜沧浪。花梦蓬山笔，风流曲水觞。古梁鸣翡翠，秀句出筼筜。明日传高唱，行人识锦囊。
梅花驿
作者：顾彩
朝代：清
体裁：七言律诗

马迹车尘暗陌头，遥看古驿入南州。渡河芳草王孙去，过岭梅花使者愁。五夜泊船江店火，万山吹角戍人楼。可怜丝管长亭别，欲折垂杨不自由。
相见欢·秋风吹到江村
作者：顾彩
朝代：清
体裁：词

秋风吹到江村，正黄昏，寂寞梧桐夜雨不开门。
一叶落，数声角，断羁魂，明日试看衣袂有啼痕。
岁杪杂感
作者：顾彬
朝代：清

健翮无风莫浪飞，藩篱斥䳛暂相依。云横占堑乾坤小，雪满空山草木稀。素志昔曾期马革，微躯今尚恋鹑衣。一竿且弄闲风月，踏破严陵旧钓矶。
岁杪杂感
作者：顾彬
朝代：清
体裁：七言律诗

健翮无风莫浪飞，藩篱斥鴳暂相依。云横占堑乾坤小，雪满空山草木稀。素志昔曾期马革，微躯今尚恋鹑衣。一竿且弄闲风月，踏破严陵旧钓矶。
梅花和韵
作者：顾彬
朝代：清

孤山深处可忘情，羌笛何须怨未平。天下必肥应独瘦，世人皆浊忍为清。色因淡极翻多艳，香到幽时不可名。我亦无聊思远俗，可容篱畔结深盟。
登绝顶望太湖
作者：顾彬
朝代：清

三万六千顷，豁然空两眸。天穿将浪补，山动为云浮。士女尽行蚁，艋艟亦野鸥。范公灵爽在，吾欲放扁舟。
石门柬杨东表
作者：顾忠
朝代：清

恨不携君续旧游，为君先路觅丹邱。未知门待何时启，须信仙非有意求。触石层云疑太古，薄人岚气总深秋。炎肠热症能消骨，一剂清凉到此投。
赠鹤
作者：顾忠
朝代：清

碧落茫茫路本宽，稻粱虽好岂怀安。逡巡池馆梳翎意，浩荡云霄侧眼看。警露无声常阒寂，附书有约肯盘桓。怪他斥鴳枪枋上，翻笑飞鸣九万抟。
待渡二首
作者：顾惇
朝代：清

日日柴门闭好春，不知江上有迷津。直须万斛舟横浦，待渡君看两岸人。何不中流架石梁，教人来往涉康庄。丈夫欲补乾坤缺，薄暮朝朝自忖量。
待渡二首·其一
作者：顾惇
朝代：清

日日柴门闭好春，不知江上有迷津。直须万斛舟横浦，待渡君看两岸人。
待渡二首·其二
作者：顾惇
朝代：清

何不中流架石梁，教人来往涉康庄。丈夫欲补乾坤缺，薄暮朝朝自忖量。
云栈纪行
作者：顾慈
朝代：清
体裁：古风

青莲昔歌蜀道难，读之已觉心神寒。今来云栈试登陟，拊膺那不增长叹。我行正值仲夏节，白日不见云盘盘。猿猱一声叫何处，一车两马超云端。陡然马逸不可止，过涧陟岭疾于矢。殆哉岌岌车中人，呼吸之间判生死。忽惊车如桶底脱，此身已在路边立。出险移时魂尚惊，家人问询争来集。人言此是煎茶坪，寒潭万丈山棱峥。倘令一坠那得起，过客往往伤厥生。吁嗟乎，蜀道之难有如此，畏途巉岩从此始。
即景
作者：顾慈
朝代：清
体裁：五言绝句

幽草生玉阶，春冰皎如雪。樽酒不知寒，影落遥山月。
咏蝉
作者：顾慈
朝代：清
体裁：五言律诗

露饮不求饱，凌虚翼更轻。本来生意淡，非欲表心清。断续吟声远，飘扬逸兴生。炎蒸知不避，可与共忘情。
寒夜追和伯姐见寄韵
作者：顾慈
朝代：清
体裁：七言律诗

暮天萧索雁南飞，叶尽长林宿鸟稀。霜月渐临寒漏永，疏灯自照远钟微。同心苦恨成暌隔，薄俗凭谁问是非。荏苒年华春欲老，镜中白发苦相依。
月夜
作者：顾慈
朝代：清
体裁：五言律诗

高楼明月满，凉意暗侵衣。水带蛙声乱，风传清磬微。片云沉远碧，皓露湛空辉。此景人谁悟，林闲鸟欲飞。
永安宫怀古
作者：顾慈
朝代：清
体裁：古风

生子当如孙仲谋，景升儿子豚犬俦。天生使君续炎汉，英雄盖世谁与侔。惜哉阿瞒东下日，力弱未能收荆州。遂令紫髯得窃取，从此争夺成衅仇。关张无令既先陨，帝乃震怒兴戈矛。猇亭一役叹蹉跌，六飞此地曾淹留。手书遗诏付丞相，惟贤惟德真嘉猷。千年故址委榛莽，空山落日行人愁。东望蟂矶数千里，江水汤汤日夜流。
白桃花
作者：顾慈
朝代：清
体裁：七言绝句

花开仙岭白云寒，定有渔人隔水看。惆怅东风吴限意，月波分影上阑干。
盆梅
作者：顾慈
朝代：清
体裁：七言律诗

日掩芸窗岁欲残，小枝缀玉近雕栏。暗香袭坐安琴好，素艳欺冰谱笛难。明月几回招白鹤，微风何处下青鸾。罗浮梦断增惆怅，净洗铅华露指寒。
秋兰
作者：顾慈
朝代：清
体裁：古风

晴光泛崇兰，芳气挹朝露。爱此亭馆清，无言淡空素。凉风忽已至，秋色生瑶圃。弹琴见真意，流水缓闲步。终当纫为佩，幽赏竟朝暮。
茉莉
作者：顾慈
朝代：清
体裁：五言律诗

纤月含秋意，微云逗夕阳。小花倾雪瓣，细蕊满从芳。淡洗余春色，香凝静女妆。疏帘清梦觉，枕簟自生凉。
题石溪桥
作者：顾慈
朝代：清
体裁：七言绝句

花开花落旧山青，碧水流年十二屏。惆怅县南风色里，行人还问石溪亭。
南乡子·题画
作者：顾慧生
朝代：清

叠嶂耸危屏，屏外烟螺点点青。谁向悬崖携杖听，泉声，曲折寒流绕涧鸣。此影忆曾经。苦被鞭丝促去程。但许山椒添缚个，茅亭。便拟移家老此生。
虞美人·旅夜
作者：顾慧生
朝代：清

孤檠焰短西风劲，约略三更尽。笙歌吹得梦零星。隔院谁家欢宴未曾停。年年人为悲秋瘦，况复严寒候。城乌啼下满帘霜，今夜漏声偏比客愁长。
圣祖仁皇帝挽辞
作者：顾成天
朝代：清

血气尊亲颈尽延，容真如地盖如天。已增虞舜巡方岁，竟少唐尧在位年。何人不解君臣义，罕喻君臣一线情。深浅岂真关贵贱，冷窗摇笔泪纵横。銮舆六度接穷檐，日角天颜惕仰瞻。此日鼎湖龙已去，空教昂首望龙髯。京国游踪出塞垣，九重犹想对临轩。悲魂恍惚惊魂定，闻道新皇已改元。
圣祖仁皇帝挽辞·其一
作者：顾成天
朝代：清

血气尊亲颈尽延，容真如地盖如天。已增虞舜巡方岁，竟少唐尧在位年。
圣祖仁皇帝挽辞·其三
作者：顾成天
朝代：清

銮舆六度接穷檐，日角天颜惕仰瞻。此日鼎湖龙已去，空教昂首望龙髯。
圣祖仁皇帝挽辞·其二
作者：顾成天
朝代：清

何人不解君臣义，罕喻君臣一线情。深浅岂真关贵贱，冷窗摇笔泪纵横。
圣祖仁皇帝挽辞·其四
作者：顾成天
朝代：清

京国游踪出塞垣，九重犹想对临轩。悲魂恍惚惊魂定，闻道新皇已改元。
都门留别
作者：顾成天
朝代：清

八载郎官清禁从，承恩亲忝大夫封。乞身不羡陶贞白，受禄犹惭邴曼容。笔珥延英详议礼，编开崇政广明农。衰庸只合归田去，九点还余未到峰。
兰芽云吟山房作
作者：顾成志
朝代：清

素心渺何许，不见一年矣。春风落阶前，陈根发泥底。有如思故人，忽得书一纸。感此芳讯难，欣然愿觏止。敷荣不求媚，迟迟若有俟。烦尔种花翁，晨夕候之子。
读李客山先生武平分水坳定界记
作者：顾成志
朝代：清

鄫人沤菅鲁人怒，筐筥争桑构吴楚。尚闻六里作鸿沟，彼粤此闽阚如虎。闽邑曰武平，连粤平远城。天子颇闻粤人横，负众侵疆狎县令。诏书特敕两铜章，判以沟涂毋力竞。武平许君气何豪，单轺来会分水坳。却闻隐隐鸣钲鼓，忽见青红旗乱舞。车中一笑此何为，回头从者色如土。野云黯黯日将落，脱辖呼人无一诺。独挥羽扇抗群咻，风驰云合围戈矛。桓桓许君神色定，亲把舆图作明证。健儿突入欲甘心，拉虎批熊只手胜。是时许君起大呼，幺么鼠子敢犯吾。挥刀折齿前令胡，吾能杀汝如腐雏。广福桥头故吾士，赫赫鬼神可欺乎？朝廷威行九州外，尔等跳踉行尽屠。万夫垂头齿打舌，旗卷枪抛各求穴。鞠躬谢罪辞咿嚘，彼何人哉平远侯。立石巍然峙坳头，我疆尔界标千秋。吾闻汾阳王，入卤惟单骑。昌黎书生耳，镇州强不避。为国焉能更爱身，浑身是胆发乎义。懦夫畏贼掩耳奔，不惜巾帼羞三军。天下英雄竟谁是，千载而下乃见今许君。许君老友曰李子，慨然奋笔识终始。发难能令壮士惊，折冲足雪鲰生耻。此事此辞炳日星，我欲大书千本与万本，张之凡百有位庭。
九日登缥缈峰
作者：顾我锜
朝代：清
体裁：古风

太湖湖水平如油，南临吴兴北常州。云涛澒洞千万顷，天遣峭石支中流。奇峰罗列七十二，意象岝崿穷雕锼。青螺绵延势不断，支联脉缀相沉浮。就中一峰起天半，孤撑磔卓无朋仇。有如端拱坐清殿，奔走万国朝群侯。置身峰巅断尘土，缥缈云烟袅孤柱。微波一曲辨荆溪，顽石数拳窥顾渚。未知大地竟安穷，但觉长空浩无主。孤舟远泛若停桡，断雁低飞如铩羽。是时秋空方泬寥，丹枫黄叶山之椒。彭泽把盏正采菊，中山摇笔还题糕。我贫无物作重九，凭仗两脚升青霄。指挥云物作几案，呼叱嵽嵲同儿曹。吴山箫鼓真一笑，苦向平地夸登高。
九日登缥缈峰
作者：顾我锜
朝代：清

太湖湖水平如油，南临吴兴北常州。云涛澒洞千万顷，天遣峭石支中流。奇峰罗列七十二，意象岝崿穷雕锼。青螺绵延势不断，支联脉缀相沉浮。就中一峰起天半，孤撑磔卓无朋仇。有如端拱坐清殿，奔走万国朝群侯。置身峰巅断尘土，缥缈云烟袅孤柱。微波一曲辨荆溪，顽石数拳窥顾渚。未知大地竟安穷？但觉长空浩无主。孤舟远泛若停桡，断雁低飞如铩羽。是时秋空方泬寥，丹枫黄叶山之椒。彭泽把盏正采菊，中山摇笔还题糕。我贫无物作重九，凭仗两脚升青霄。指挥云物作几案，呼叱嵽嵲同儿曹。吴山箫鼓真一笑，苦向平地夸登高。
吴趋行
作者：顾我锜
朝代：清

四座且勿喧，听我歌吴趋。吴趋当年称乐土，轻徭薄赋无逋租。自从浙东钱武肃，窃据东南才一幅。政繁国小经费多，十有四州仍未足。翻然更作科民计，一亩平收数亩税。当时三老背生蛆，辛苦农夫力疲弊。况值前明定鼎初，淮张赫赫虎负嵎。防风后至罪有在，田夫野老真何辜。谁言新国遭轻典，倍蓰输将那容免。即今故国久沧桑，户曹犹自凭方版。我歌吴趋歌正长，早禾粒粒输神仓。但得官清无杂耗，驱牛力向田间道。
江南弄
作者：顾我锜
朝代：清

东吴头，西楚尾，江南遥遥数千里。就中姑苏与广陵，舟车辐辏如流萍。纷华满眼遍城郭，大家小户乐复乐。红楼大道珠翠繁，画槛中流箫鼓作。酒酣肉饱不知倦，佳冶盈盈满芳甸。稗贩犹裁白纻衣，闾娵亦著黄金钏。回头却顾四壁空，小儿索饭啼门东。未知衣食竟谁是，且复强举称豪雄。呜呼！江南之贫贫若洗，朝歌夜舞徒为尔。
海山亭观落日歌
作者：顾我锜
朝代：清

羲和鞭日声隆隆，朱轮丹毂双碾空。涂穷猝入大瀛海，回光倒烛深潭龙。海水忽涌沸，银涛如屋相撞舂。欲吞不吞吐不吐，但见万里熔红铜。阳侯惊诧海若笑，幻出万象真无穷。夭矫一金蛇，独卧洪波中。连蜷袅窕千万丈，小蛇蜿蜿来相从。熠然变火光，倾泻玻璃宫。浮光照曜际穷发，馀光溢出难为容。飘飘海山亭，结拘当海冲。我来露顶坐其上，放眼顿觉开心胸。霞收景灭忽不见，皎皎玉境升天东。
清凉台
作者：顾我锜
朝代：清

朝游石城山，日暮不肯回。连峰西北倾，迤逦苍屏开。扪崖历壑千万转，绝顶更上清凉台。清凉台高不知数，千里山川莽回互。岷江东去走滔滔，微茫似可投鞭渡。凉飙玉露暑不侵，南唐遗构山之阴。即今颓垣古础竟安在，但见野花纤草历乱愁人心。君不见澄心堂净居室，冬无凄风夏无日。一朝白甲摧如山，降王只办随身膝。此地亭台何壮哉，钩栏屈戌俱蒿莱。不须苦作雍门思，且尽一杯归去来。
灵佑观
作者：顾我锜
朝代：清

琳馆珠庭次第开，夕阳微照郁孤台。道人锄药不知倦，一一鹤声松际回。
独坐言怀
作者：顾我锜
朝代：清

商飙袭华镫，志士生感伤。回首平生怀，气结不能扬。粤余昔髫鬌，逸翮凌云翔。志旷违俗赏，才潜离世芳。委怀属书剑，矢念结虞唐。感叹驰慕思，白日流西光。徘徊伏陇亩，坐卧空井乡。清风响丛薄，明月映修廊。幽居岂不美，抚己悲未央。岐山有灵鸟，其名曰凤凰。梧桐以为栖，竹实以为粮。五采蔚相宣，异质挺文章。翱游遍九垓，弃置忽若忘。弃置何足叹，凤鸟非可常。
登鸡鸣山后阁
作者：顾我锜
朝代：清

面水凭城小阁开，萦纡磴道已千回。人耕废陇酬勋庙，马啮荒榛测景台。照郭寒流明似镜，隔江远岫翠成堆。南朝射雉停举处，败叶鸣蝉极可哀。
趵突泉
作者：顾我锜
朝代：清

泰山之水环山来，阴崖汩汩逝不回。陡然一落不复见，渴马立壁空崔嵬。济南城西天下绝，珍珠金线交横发。伏流到此倏复通，平地跳出三白龙。初疑风雨至，万籁翻空波撼地。继若骊宫倾，珠玑瑟瑟腾光晶。雷奔箭激不可以逼视，夭矫势欲升天行。其旁有高楼，缥缈如仙灵。流丹百仞映涯涘，飞沫万点喷檐楹。挥手倚楼坐，对此可以倾醁醽。吾闻匡庐瀑，天绅倒挂双峰麓。又闻太华顶，绿净红酣池万顷。未若兹水虚可惊，倒行逆出相喧争。乘风我欲破空去，转恐平地洪涛生。
夜宿祐国禅院
作者：顾敏恒
朝代：清

夕磬警虚堂，秋衾宿上方。一声闻白雁，昨夜落青霜。古柏深深影，旃檀细细香。孤吟同半偈，题向赞公房。
澄江寓舍夜雨偶成
作者：顾敏恒
朝代：清

萧萧凉雨满江城，水国秋风感慨生。凫鹤短长宁有定，鸡虫得失未须争。寒云远树归鸿影，细雨疏镫落叶声。不识浅斟低唱好，等闲抛却换浮名。
冬夜
作者：顾敩愉
朝代：清

苦露夜冥冥，林空石气清。断云涵落叶，古涧泻寒星。荒草无幽径，衰兰委远汀。狂吟愁独返，徙倚短长亭。
初晴
作者：顾敩愉
朝代：清

春日暖晖晖，春烟媚翠微。风轻花自落，树静鸟忘飞。危石垂云发，浮萍绣水衣。闲居绝尘事，望远倚荆扉。
夕泛蓉湖
作者：顾敩愉
朝代：清

向晚乘清兴，归桡傍水濆。波澄千岫翠，鸳梦半溪云。暮霭烟中暝，残钟花外闻。偶停青雀舫，来访白鸥群。芳渚多幽趣，虚襟扫俗氛。碧潭摩树影，明镜净霞文。载酒过前浦，吟诗对夕曛。舸还萍叶静，棹转水光分。冷露菰将绿，微风兰芷芬。更看宵景好，新月起高雯。
惠麓晚归
作者：顾敩愉
朝代：清

闲云三两岫，深处是山家。幽径无来客，轻风扫落花。溪光空翠合，树影夕阳斜。回指旧游处，苍苍横暮霞。
暮登龙山游石浪庵月出始归
作者：顾敩愉
朝代：清
体裁：古风

古树生浓阴，四顾山色暝。清溪罗众岫，苍翠无定影。牵衣避榛林，直到无人境。置身崔巍间，远目已可逞。下俯若颓浪，上刺如脱颖。幽谷魑魅潜，古洞龙螭猛。闲行入山寺，更喜俗事屏。梵声出高寒，禅心惬闲情。胡麻满地种，散漫无畦町。陆离三株树，的皪九光杏。清露濯琼枝，明霞荫金鼎。既滋兰九畹，又树蕙百顷。惝恍灵踪远，豁达尘梦醒。独怜此中趣，尽属幽僧领。携尊时命酒，试水或啜茗。攀援尚未毕，所恃秋日永。须臾光景暮，系之愿长绠。寻幽意忘倦，来处不复省。徐看返照灭，新蟾散清景。一径入杉萝，遍地纷藻荇。泉鸣孤涧底，鹊语万松顶。阴火夜潋滟，雾凇秋晦冥。坛虚彩虬跃，霜下素鹤警。同游指前峰，观止不敢请。
暮登龙山游石浪庵月出始归
作者：顾敩愉
朝代：清

古树生浓阴，四顾山色暝。清溪罗众岫，苍翠无定影。牵衣避榛林，直到无人境。置身崔巍间，远目已可逞。下俯若颓浪，上刺如脱颖。幽谷魑魅潜，古洞龙螭猛。闲行入山寺，更喜俗事屏。梵声出高寒，禅心惬闲情。胡麻满地种，散漫无畦町。陆离三株树，的皪九光杏。清露濯琼枝，明霞荫金鼎。既滋兰九畹，又树蕙百顷。惝恍灵踪远，豁达尘梦醒。独怜此中趣，尽属幽僧领。携尊时命酒，试水或啜茗。攀援尚未毕，所恃秋日永。须臾光景暮，系之愿长绠。寻幽意忘倦，来处不复省。徐看返照灭，新蟾散清景。一径入杉萝，遍地纷藻荇。泉鸣孤涧底，鹊语万松顶。阴火夜潋滟，雾淞秋晦冥。坛虚彩虬跃，霜下素鹤警。同游指前峰，观止不敢请。
赛神会
作者：顾敩愉
朝代：清

丝竹声满堂，木偶不解欢。锦绣衣满身，木偶不解寒。宝殿连云起，金碧高屼巉。日暮赛神会，井邑何喧阗。前驱盛珍丽，游人夹道观。摐金伐大鼓，络绎出庙门。霓旌何摇曳，芝盖如飘云。对对鹊尾炉，兽炭香氤氲。四角垂璎珞，珍珠一一穿。团圞雀羽扇，婀娜风子幡。鼓吹相追随，清音激云端。市中簇仗齐，寂静无敢喧。黄纸斜封敕，马上七宝鞍。稳畀沉香舆，庙貌何魏然。日近继以烛，华灯尚蝉联。翡翠琉璃盏，落索垂青莲。但夸嚣物丽，遑计财帛艰。入庙更排班，庙令自言尊。何以犒执事，请彻堂上筵。何以肥囊橐，请捐里巷钱。牲牷何腯肥，庙令恣饱餐。上述岂有知，感此为长叹。
苏州湖南会馆戏台联
作者：顾文彬待考
朝代：清
体裁：联

南部新张洞庭乐；西楼犹唱楚江情。